"Janganlah Takut Dekati Saya, Saya Tak Makan Oranglah"

Dengan usia sudah memasuki 36 tahun, Dayang Nurfaizah akui dirinya teringin untuk berteman dan berumah tangga, dan kalau boleh pada tahun ini beliau ingin mempunyai teman hidup. Jelasnya bukan tidak pernah terfikir untuk berkahwin namun setakat ini tiada lelaki yang berani mendekatinya.

“Bila orang tanya bila nak kahwin, baru saya sedar dan terfikir mengenainya. Saya kalau boleh nak ada teman lelaki tahun ini. Siapa yang tak mahu kahwin, umur pun dah 36 tahun ini. Sebagai wanita, kadang-kadang tu seronok juga bila lihat orang sekeliling semua dah kahwin dan berteman”

“Terfikir pula bila lah saya nak macam tu. Terus-terang setakat ni tiada siapa atau mana-mana lelaki yang cuba dekati saya. Saya pun pelik. Saya pinta lelaki jangan lah takut dekati saya, saya tak makan orang lah!,” katanya kepada portal Astro Gempak mengenai hasratnya untuk mempunyai teman lelaki.

Pastinya pada saat ini ramai yang bertanyakan soal jodoh kepadanya, tetapi Dayang memberitahu dirinya tidak pernah berasa tertekan dengan pertanyaan itu. Dalam masa yang sama beliau bersyukur dikurniakan keluarga yang tidak pernah mendesak dalam soal perkahwinan.

Jadi apa lagi, berita baik kepada semua lelaki bujang di luar sana. Semoga hasrat Dayang untuk berumah tangga pada tahun ini dipermudahkan dan dipercepatkan jodoh untuk berumah tangga. (rtky/w)


Dulu Filem Ini Mustahil Untuk Dihasilkan, Namun Kini Segalanya Berubah

Jujur kami katakan, pertama kali menonton trailer Valerian and the City of a Thousand Planets, memang ternganga habis. Dunia yang cuba dibawakan oleh pengarahnya, Luc Besson, memang luar dari kebiasaan. Namun sebelum ini, Besson menyedari bahawa dia terpaksa menunggu waktu yang sesuai untuk menghasilkan filem pengembaraan angkasa penuh aksi ini.

Kisahnya bermula apabila Major Valerian (seorang pegawai yang nakal namun berani) dan Sergeant Laureline (seorang pegawai yang bijak namun kolot) sama sama ditugaskan dalam satu misi untuk menyelamatkan tamadun mereka. Pelbagai cabaran dihadapi dan kami kongsikan perkara menarik tentang filem Valerian and the City of a Thousand Planets ini.

Memang berbaloi dengan teknologi sekarang ini kerana pelbagai dunia dapat dizahirkan dengan menarik sekali di dalam filem ini.

Tengok trailer saja pun dah kagum gila! Pelbagai watak dan dunia yang direalisasikan dengan efek janaan komputer sangat mengujakan untuk ditonton!

Dalam filem ini, Major Valerian dan Sergeant Laureline pergi ke macam macam planet dan pelbagai halangan dihadapi mereka. Dengan visual yang menarik, setiap planet mempunyai daya tarikan tersendiri.

Usaha pasangan ini menyelamatkan planet mereka mungkin kedengaran mudah lebih lebih lag mereka mampu merentas masa dan angkas tapi sebenarnya perkara tersebut ternyata sangat mendebarkan.

Jika anda tengok trailer mereka, anda boleh tenggelam di dalam dunia yang penuh dengan pelbagai makhluk dan juga hidupan yang mungkin anda tak pernah bayankan selama ini dan aksi mereka bagai tak henti henti.

Bagi yang belum tengok trailer, ini kami kongsikan bersama anda. Rasa tak sabar betul nak tonton!


Fattah Amin Tidak Kisah Bantahan Drama Coffee Prince

Bakal membintangi watak utama drama paling popular Korea, Coffee Prince, Fattah Amin tidak mengetahui bahawa dirinya mendapat bantahan dari peminat tegar drama tersebut untuk membawa watak hero. Jelasnya, keputusan itu biarlah ditentukan oleh pengarah sendiri.

“Saya tidak tahu hujung pangkal pun. Tiada liputan telefon di sana dan saya ‘terputus’ hubungan dengan dunia luar. Sebaik pulang, saya dimaklumkan bahawa pemilihan saya sebagai hero drama versi Bahasa Malaysia arahan Michael Ang mendapat bantahan pengikut setia drama asalnya”

“Saya serahkan kepada pihak produser dan pengarah untuk membuat keputusan. Jika mereka merasakan saya layak memegang watak utama dan tidak hirau dengan bantahan peminat drama Coffee Prince, saya seperti biasa akan menggalas tugas sebaik mungkin,” katanya kepada Harian Metro.

Khabarnya petisyen itu dibuat menerusi laman web yang dikenali sebagai Gopetition yang menyebut pelakon drama Hero Seorang Cinderella itu tidak layak memegang watak utama yang dilakonkan pelakon asalnya, Gong Yoo. Ramai yang menyuarakan rasa tidak puas hati dengan pemilihan itu.

Drama remake itu turut menampilkan Janna Nick yang melakonkan watak Ko Eun-Chan. Selain Fattah, Hafidz Roshdi turut sama diumumkan sebagai pelakon utama untuk drama adaptasi baru ini. Mungkin lakonan Fattah kali ini tidak sekayu dulu, kita tunggu dan lihat sajalah. (rtky/w)


"Kalau Saya Jadi Dia, Buat Biasa Saja, Tak Perlu Tukar Flight"

Kalau sebelum ini Fattah Amin sanggup menukar penerbangan kerana enggan satu pesawat bersama Neelofa ketika becuti baru-baru ini. Neelofa pula berkata sebaliknya, menurutnya beliau tidak perlu berbuat begitu kerana masing-masing boleh berlagak seolah tiada apa pernah berlaku.

“Kalau saya di tempat dia, saya tidak akan tukar penerbangan dan buat seperti tiada apa-apa. Saya sesekali tidak menyangka menaiki pesawat yang sama ke lokasi yang sama dengan pelakon itu. Ya, saya ada berselisih dua kali dengannya ketika mahu check-in dan sekali lagi di boarding area”

“Bila pula saya lari? Saya tak buat apa-apa salah dan hanya mahu bercuti merehatkan minda, itu saja. Tidak timbul soal sengaja timbulkan babak atau sebarang drama atau apa, semuanya di luar jangkaan dan saya hanya teruskan perjalanan seperti biasa,” jelasnya kepada m Star Online.

Dalam masa yang sama, Neelofa turut meluahkan rasa terkilan apabila isu terbabit diperbesarkan sehingga ada yang mendakwa kejadian itu sengaja ditimbulkan. Terdahulu, kecoh sebentar apabila peminat menyedari Fattah dan Fazura sedang bercuti di tempat yang sama Neelofa bercuti.

Pelbagai teori dikeluarkan oleh peminat fanatik masing-masing. Lebih panas lagi apabila Fattah mengakui dirinya sengaja menukar penerbangan apabila mendapat tahu Neelofa dalam satu penerbangan dengannya. Rumit juga nampak gayanya kisah mereka bertiga ini. (rtky/w)


"Tidak Mungkin Saya Dan Fattah Amin Akan Bercinta"

Sering terlibat dengan cinta lokasi, bermula dengan Sherry Ibrahim, Neelofa dan terbaru Fazura, ramai yang tertanya-tanya adalah heroin baru Janna Nick bakal bercinta dengan hero Melaya, Fattah Amin dalam drama terbaru mereka, Coffee Prince. Adakah hastag baru untuk mereka bakal diwujudkan?

“Bila timbul isu Fattah akan jadi hero drama tersebut, tidak dinafikan saya turut dikaitkan dengan dia sehingga ramai yang bimbang terjebak dengan cinta lokasi selepas wujudnya fenomena Lofattah dan Fattzura. Saya jamin cinta lokasi itu tidak akan terjadi”

“Bukan hendak cakap besar, kalau benar ia hendak terjadi, sudah lama saya terjebak dengan cinta lokasi. Lebih baik mengelak, tidak kisah siapa hero yang akan bersama saya dalam drama itu, saya tidak ada masalah untuk menjalankan komitmen dalam lakonan,” katanya kepada Utusan Mingguan.

Boleh tahan panas juga drama terbaru Micheal Ang ini, sampaikan ada yang membuat petisyen membantah Fattah melakonkan watak Gong Yoo sebagai watak utama. Ada juga yang berpendapat sudah muak dengan kelibat Fattah membintangi drama di kaca televisyen. (rtky/w)


Amar Baharin, Amyra Rosli Mahu Buka Instagram Untuk Anak

Oleh kerana ramai yang melakukannya, Amar Baharin merasakan tidak salah andainya beliau juga membuat akaun Instagram untuk anaknya yang bakal lahir nanti. Tidak kisah andai ada pihak mempertikaikannya, Amar ingin video dan gambar yang dikongsi dapat menjadi kenangan buat mereka.

BACA: Majlis Hari Jadi & Rumah Terbuka Amar Baharin, Amyra Rosli

“Saya dan isteri sepakat untuk buka akaun media sosial untuk anak kami nanti. Terpulanglah orang suka atau tidak tetapi bagi kami ianya penting kerana boleh dijadikan kenangan di masa hadapan. Lagipun ini trend sekarang, jadi kenapa saya tak boleh buat benda yang sama”

“Rata-rata semua orang ada akaun media sosial dan koleksi gambar mahupun video yang dikongsi itu boleh jadi kenangan 20 tahun akan datang. Tak salah kan?,” katanya kepada Harian Metro berhubung perancangan untuk membuat akaun Instagram untuk anak mereka.

Selain itu, Amar memberitahu, doktor belum dapat mengesahkan jantina bayi sulung mereka walaupun sudah beberapa kali membuat imbasan kerana bayi sering terlindung. Pun begitu pasangan ini tidak kisah dengan jantina anak, asalkan segalanya sihat dan berjalan dengan lancar.

Lain orang lain caranya, rasanya memang tidak salah kalau Amar ingin membuka akaun Instagram untuk anaknya. Selain boleh dijadikan kenangan untuk masa depan, peminat juga boleh melihat perkembangan anak selebriti kesayangan mereka ini membesar. (rtky/w)


Siti Seleha Tidak Kejar Penaja Untuk Hari Perkahwinan

Penajaan dan hari perkahwinan selebriti memang tidak dapat dipisahkan. Tetapi bagi Siti Seleha untuk hari bahagianya yang bakal tiba nanti, beliau tidak mencari sebarang penajaannya dan lebih selesa menanggungnya sendiri. Menurutnya, jika ada pun, hanyalah kepada perkara kecil.

“Saya sendiri tidak mencari dan menawarkan kepada mana-mana pihak untuk menaja. Setakat ini perbelanjaan besar semuanya hasil duit poket saya dan keluarga. Andai ada pun yang sudi menaja hanya membabitkan perkara yang kecil,” katanya kepada Harian Metro mengenai perkara itu.

Berkongsi pula mengenai persiapan perkahwinanya, Seleha memberitahu setakat ini sudah banyak perkara persiapan sudah selesai, malah abangnya juga, Sam Bunkface turut membuat persembahahan di hari bahagianya nanti yang dijadualkan berlangsung pada 28 Julai ini.

Sebelum ini, Siti Saleha mengumumkan bakal melangsungkan pernikahan dengan tunangnya, Lutfi Azhar, pada 28 Julai depan dengan majlis yang bertemakan tradisional dan moden. Bagaimanapun lokasi majlis berkenaan masih dirahsiakan sehingga kini. (rtky/w)


Fathia Latiff Rancang Nikah Hujung Tahun Ini?

Pernah mengakui sedang mengenali hati budi jejaka yang mahu diperkenalkan sebagai A, Fathia Latiff dikhabarkan kini sedang merancang untuk mendirikan rumah tangga pula. Bagaimanapun tarikh pasti untuk hari bahagia berkenaan masih belum ditetapkan tetapi katanya mungkin hujung tahun ini.

“Fathia pernah memberitahu, dia semakin rapat dengan jejaka yang hanya diperkenalkan sebagai A yang dikenalinya sejak menuntut di Universiti Teknologi MARA (UiTM). Sudah saling mengenali sejak enam tahun lalu, khabarnya hubungan cinta mereka sudah berputik beberapa bulan lalu”

“Sumber memberitahu Raja, Fathia dan kekasihnya yang juga ahli perniagaan berusia 20-an itu sudah merancang untuk mendirikan rumah tangga. Namun, tarikh masih belum ditetapkan lagi. Mungkin Oktober, November atau Disember. Maknanya hujung tahunlah”

“Raja dengar keluarga kedua-dua belah pihak juga sudah lama saling mengenali. Keluarga Fathia dan A adalah kenalan lama. Mereka mula berkawan apabila Fathia dan keluarganya menghadiri majlis perkahwinan saudara rapat A, beberapa tahun lalu,’ jelasnya menerusi ruangan Berita Harian Online.

Pun begitu setakat ini Fathia masih belum memberikan komen mengenai gosip yang tersebar ini. Jika benar, baguslah kerana Fathia juga sudah lama membujang tanpa sebarang gosip cinta sejak berpisah dengan Aiman Hakim. Semoga doanya di Mekah untuk berkahwin termakbul. (rtky/w)


Daler Yusuf Marah Adik Pegang Wanita Bukan Mahram

Mula dikenali lebih ramai peminat dan juga pengguna laman sosial selepas insiden tersentuh dada Nelydia Senrose, baru baru ini Daler Yusuf telah menegur tindakan adiknya, Sherzod Yusuf di Instagram kerana memegang tangan wanita bukan mahram demi menghasilakn video prank.

Bagaimanapun teguran Daler itu menimbulkan rasa tidak puas di pihak adiknya malah Sherzod turut mempertikaikan mengapa abangnya itu boleh pula menyentuh tangan wanita ketika berlakon.

Menurut kenyataan Daler dalam komen yang ditinggalkan itu, pelakon lelaki berkenaan terlebih dahulu meminta keizinan pelakon wanita dan bukannya bertindak seperti prank yang dilakukan oleh adiknya itu.

“Tapi bila saya berlakon dengan artis wanita, jika ada babak bersentuhan, saya akan minta keizinan terlebih dahulu. Bukan macam awak yang memegang tangan tanpa kebenaran mereka. Ini adalah untuk pengetahuan awak, ia adalah gangguan seksual. Mereka akan hak untuk saman!” kongsi Daler di Instagram.

Sherzod sementara itu menyatakan bahawa dia terlebih dahulu meminta kebenaran wanita yang terlibat dalam video tersebut sebelum berkongsikan perkara tersebut di laman sosial.

Apa pun, semoga ikatan persaudaraan adik beradik ini akan kekal utuh selamanya. Lebih manis sekiranya Daler tegur adik secara tertutup mungkin. (rtky/s)


Hanez Suraya: Dakwaan Rumahtangga Bergolak Tak Masuk Akal

Tatkala rumahtangga didakwa sedang bergolak oleh sesetangah pihak, pelakon Hanez Suraya sendiri menyatakan bahawa kini mereka sungguh bahagia malah turut merancang untuk menambah cahaya mata.

“Saya pun tak faham kenapa ada pihak yang dengki dan suka buat cerita tak betul mengenai rumah tangga saya. Saya tak atif dalam industri pun tetap ada yang tak puas hati”

“Apa pun ingin dijelaskan saya dan suami bahagia. Kami okey saja dan tak ada apa yang berlaku. Malah kami dalam perancangan nak menambah anak kedua. Semoga ada rezeki ke arah itu,” kongsinya kepada Harian Metro.

Selain itu, Hanez turut mengulas mengenai dakwaan bahawa dia memfailkan perceraian awal tahun ini sengaja ditimbulkan pihak tertentu yang dengki dengan kehidupannya sekarang.

Apa yang penting, semoga perkahwinan Hanez dan juga suami, Romie akan sentiasa dilimpahi rezeki dan dipermudahkan segala urusan. Berkahwin pada 2015, kini pasangan ini dikurniakan anak perempuan iaitu Puteri Aleesya yang kini berusia setahun sembilan bulan. (rtky/s)


Soo Wincci Minta Izin Isteri Aaron Aziz Lakon Babak Mesra

Menyedari beberapa babak lakonannya di dalam filem Kau Yang Satu bersama Aaron Aziz adalah babak yang melibatkan adegan memegang, memeluk dan duduk di atas peha Aaron, Soo Wincci terlebih dahulu meminta kebenaran daripada isteri pelakon lelaki berkenaan.

“Saya memegang watak sebagai Isabella, seorang model yang mempunyai hubungan dengan Taufik, lakonan Aaron. Pada awalnya, saya rasa agak risau selepas membaca skrip. Saya menyedari ada adegan mesra yang harus saya lakukan bersama Aaron”

“Sebagai tanda hormat, saya meminta izin dengan isteri Aaron, Diyana untuk melakonkan babak-babak tersebut. Diyana sangat memahami dan tahu tugas saya sebagai seorang pelakon. Pada mulanya, saya rasa agak segan juga tetapi saya melakukan aksi tersebut atas dasar profesional dan tuntutan watak,” jelasnya kepada Astro Gempak.

Sementara itu dalam masa yang sama, Soo Wincci juga turut menyatakan bahawa watak yang dibawakannya kali ini adalah mencabar dan bersedia jika diberi watak sedemikian di samping melonjakkan namanya di dalam industri seni tanah air. (rtky/s)


Scha al-Yahya, Awal Ashaari Berhasrat Timang Bayi Lagi

Setelah enam tahun mendirikan rumah tangga, Scha al-Yahya kini sudah bersedia untuk menimang cahaya mata kedua. Malah pasangan ini juga tidak menolak andai dikurniakan rezeki untuk menimang bayi kedua dalam masa yang terdekat ini selepas anak sulungnya, Lara Alana berusia tiga tahun.

“Setelah enam tahun mendirikan rumah tangga, saya berdoa supaya diberikan segera rezeki untuk menambah anak. Sebelum ini, kami merancang kerana mahu memberi ruang kepada Lara untuk matang sebelum dikurniakan adik”

“Pada awal perkahwinan dulu, kami menanti lebih setahun sebelum dikurniakan Lara. Saya sedar, usia semakin bertambah, jadi saya berharap perancangan ini akan dipermudahkan oleh-Nya,” jelasnya kepada Berita Harian Online berhubung hasratnya itu.

Semoga hasrat Scha dan Awal tercapai dan dipermudahkan olehNya untuk menimang cahaya mata kedua. Dapatlah Lara teman untuk bermain selepas ini. Apapun diharap perancangan mereka berjalan dengan lancar. (rtky/w)


"Tidak Jual Anak, Sekadar Kongsi Kegembiraan Jadi Ibu Bapa"

Umum mengetahui sebelum ini pasangan Yusry KRU dan Lisa Surihani sangat menjaga privasi anak-anak mereka, Yahaira Leanne dan Yusof Leonne. Ramai juga terkejut apabila terdapat program memaparkan kisah mereka bersama sekeluarga hingga ada yang mendakwa mereka ‘menjual’ anak.

“Jadi tidak timbul isu kami ‘menjual’ anak untuk mendapat imbuhan cuma niat sekadar mahu berkongsi kegembiraan dan kasih sayang sebagai ibu bapa”

“Lagipun program ini tidak menggunakan nama anak kami sebagai tajuk. Lebih kepada sebuah program realiti keluarga berbentuk ilmiah. Sebab itu kami bersetuju terlibat menjayakannya dari musim pertama hinggalah yang kedua,” katanya kepada Utusan Online mengenai perkara itu.

Seperti sedia maklum, sebelum ini memang jarang pasangan ini berkongsikan perihal anak-anak mereka di laman sosial. Namun jelas Yusry, program yang berteraskan edutaimen itu menceritakan pengalaman mereka sebagai ibu bapa, jadi penampilan Yahairan dan Yusof adalah perkara normal.

Apapun mungkin Yusry dan Lisa sudah terbuka untuk berkongsikan perkembangan pembesaran anak-anak mereka kepada umum. Lagi pula, kalau peminat suka apa salahnya bukan. Sekarang juga sudah menjadi trend para selebriti membuat akaun Instagram untuk anak-anak. (rtky/w)


Bekas Isteri Kedua Adi Putra Dihadap Ke Mahkamah

Bekas isteri kedua Adi Putra iaitu Norshahida Zolkifly yang juga bekas pegawai Jabatan Imigresen Malaysia dihadapkan ke Mahkamah Masjistret Seremban pada Jumaat atas pertuduhan melanggar syarat sebagai orang pengawasan polis.

Mengikut pertuduhan, Norshahida didakwa melanggar syarat sebagai orang pengawasan polis dengan meninggalkan kawasan pekan Nilai tanpa kebenaran yang dilakukan pada 6 Julai lalu kira-kira pukul 3 petang di Silka Maytower Hotel dan Serviced Residences Jalan Munshi Abdullah, Kuala Lumpur.

Tertuduh didakwa mengikut Seksyen 15(4) Akta Pencegahan Jenayah 1959 yang memperuntukkan hukuman penjara minimum dua tahun dan tidak melebihi 10 tahun, jika sabit kesalahan. Bagaimanapun, Norshahida mengaku tidak bersalah selepas pertuduhan ke atasnya dibacakan.

Mahkamah membenarkan ikat jamin RM5,000 dengan seorang penjamin dan mengarahkan tertuduh mematuhi perintah pengawasan sedia ada. Majistret menetapkan 14 Ogos ini untuk sebutan semula kes. (rtky/s)


"Jika Tidak Senyum Nanti Kata Artis Sombong"

Seorang lelaki yang mendakwa isterinya menjadi perhatian Sofi Jikan ketika berada di kedai makan mempunyai peluang untuk berhadapan dengan pelakon tersebut namun kemudiannya hanya berani menghebahkan perkara tersebut di laman sosial.

“Bila pula saya ingin mengurat isteri dia? Apa yang saya sedar, saya ada memandang semula seorang wanita dan membalas senyumannya. Biasalah sebagai lelaki mungkin saya ada terpandang wanita dan membalas senyumannya tapi bukan dengan niat jahat pun”

“Jika tidak senyum nanti kata artis sombong. Kalau dia rasa saya cuba mengoda isterinya kenapa tidak tegur ketika di situ. Dia sengaja mencari publisiti dengan menyebarkan fitnah itu di laman sosial,” jelasnya kepada mStar Online.

Tambah Sofi, berikutan ugutan tersebut yang dilihat mampu menjejaskan reputasinya sebagai pelakon, dia tidak teragak-agak untuk membuat laporan polis jika lelaki berkenaan sekali lagi membuat tuduhan palsu terhadapnya. (rtky/s)


Kuku Jari Hisyam Hamid Tercabut Demi Filem

Berdiri dengan bakat lakonan yang baik, pelakon Hisyam Hamid kini sedang sibuk menjalani penggambaran di Jakarta, Indonesia baru baru ini. Namun watak di dalam drama yang dibintanginya itu bukan mudah perjalanannya.

“Watak dalam drama ini memerlukan saya bersilat sambil menggunakan kerambit. Saya perlu melakukan aksi sendiri tanpa menggunakan khidmat pelagak ngeri. Sepanjang sembilan hari di sana, latihan yang diberikan sangat ketat”

“Saya hanya boleh berehat sejam sehari. Malah rutin pemakanan saya dijaga jurulatih di sana,” kongsinya kepada Harian Metro.

Sementara itu, Hisyam turut dia turut menyatakan bahawa antara kecederaan lain yang dilaluinya adalah seperti tulang bahu kanannya tercabut, lebam di beberapa bahagian badan dan kuku jari tangan kiri tercabut.

“Biarpun penggambaran bermula Isnin ini, saya tak serik untuk melakukan sendiri aksi itu. Malah saya berasa puas dan seronok dapat melaksanakan tanggungjawab yang diberi. Pada masa sama, latihan yang dijalankan membantu meningkatkan stamina diri selain mengurangkan kalori dalam badan,” katanya. (rtky/s)


Daler Yusof Pindah Rumah Kerana Digoda Rakan

Mengambil masa selama dua tahun untuk mahir berbahasa Melayu, pelakon yang meningkat naik selepas video terpegang dada Nelydia Senrose baru baru ini iaitu Daler Yusuf berkongsikan perkara menarik bersama mStar Online.

Menurut Daler, sebelum ini dia pernah diganggu rakan serumahnya sehingga menyebabkan dia mengambil keputusan untuk berpindah.

“Saya menyewa bilik. Seorang tu orang Pakistan. Entahlah saya tak suka dia. Seorang lagi ‘adik-adik’, dia cuba goda saya, nak pegang-pegang. Akhirnya saya terpaksa pindah,” katanya kepada portal berita tersebut.

Sementara itu, dalam masa yang sama dia sempat berkongsi kisah kampungnya di Uzbekistan yang terletak berhampiran dengan sempadan Afghanistan. Malah katanya, dari lapangan terbang ke kampungnya itu, perjalanan mengambil masa sehingga 10 jam lamanya.

“Biasanya bapa saya jemput walaupun jauh 10 jam. Selepas lalu kawasan gunung-ganang dan bukit-bukau baru sampai rumah,” kongsinya lagi. (rtky/s)


Tiz Zaqyah Tolak Jodoh Dengan Suami Orang

Masih sendirian selepas hubungan cinta berakhir setahun lalu, Tiz Zaqyah mengakui dirinya gembira dengan statusnya kini kerana tidak perlu pening kepala memikirkan soal cinta. Pun begitu Tiz tidak menolak andai jodoh datang, namun harapannya bukanlah jejaka berstatus suami orang.

“Saya gembira dengan kehidupan sekarang kerana tidak pening kepala dan asyik bergaduh. Buat masa ini kita buat sahaja apa kita suka. Saya percaya kalau ada jodoh itu, tapi kalau boleh biarlah yang belum pernah berkahwin”

“Dulu memang rasa seronok berkongsi apa sahaja di laman sosial, tapi sekarang saya jarang berkongsi terutama hal peribadi,” jelasnya kepada portal Malaysian Digest mengenai gosip percintaan dengan seorang duda.

Menurut Tiz, kegagalan cinta sebelum ini banyak mengajarkanya untuk bersikap matang dan tidak terlalu terbuka berbicara soal cinta di media sosial. Patutlah kalau dilihat akaun media sosial Tiz juga tidaj banyak menunjukkan sisi peribadi beliau. Mungkin itu terbaik buat dirinya. (rtky/w)


Anis Al Idrus Dikecam Muat Naik Gambar Intim Dengan Suami

Selamat mendirikan rumah tangga minggu lalu, Anis Al Idrus semalam telah memuat naik sekeping gambar seakan berkucupan dengan suaminya sambil berpelukan. Biarpun dikritik, Anis merasakan tindakannya itu tidak keterlaluan jika dibandingkan dengan artis lain yang berbuat lebih hebat dari itu.

“Saya rasa gaya sebegitu tidak keterlaluan kerana sebelum ini pun ada selebriti lain yang memuat naik gambar jauh lebih intim berbanding apa yang saya lakukan. Bagi saya, ia perkara biasa,” jelasnya kepada Projek MMO mengenai gambarnya yang dikritik ramai.

Gambar yang dimuat naik di Instagram itu telah menerima kritikan negatif dari peminat yang merasakan gambar intim seperti itu lebih baik disimpan sebagai koleksi peribadi sahaja. Malah ada juga yang berpendapat gambar seperti itu jauh tersasar dari adat orang Melayu yang sepatutnya lebih sopan.

Untuk pengetahuan pasangan ini telah selamat diijabkabulkan di Shah Alam minggu lalu selepas setahun mengenali hati budi masing-masing. Mungkin ada betulnya apa yang dikatakan peminat, berpada dalam berkongsi gambar di media sosial biarpun bergelar artis.

Apapun kami kongsikan beberapa gambar di sekitar majlis perkahwinan Anis dan suami, Aiman Rafzan yang berlangsung minggu lalu. Enjoice! (rtky/w)


Punya 4.9 Juta Pengikut, Neelofa Selebriti Paling Popular Di Instagram

Jika sebelum ini Nora Danish memegang rekod selebriti paling popular di Instagram, nampaknya kini Neelofa telah berjaya merampas gelaran itu, dengan pengikut terbaru seramai 4.9 juta. Tidak sia-sia pelbagai kontroversi melanda selebriti ini dan kini segalanya berbaloi.

Menerusi Twitter, Neelofa turut berkongsikan berita gembira ini kepada peminatnya yang selama ini menyokong beliau didalam dunia seni hiburan. Turut sama gembira dengan berita itu, ramai mula membanjiri ruangan twitter mengucapkan tahniah kepada Neelofa atas kejayaan ini.

Pastinya fenomena Lofattah memberikan kesan hebat di dalam kerjaya Neelofa sepanjang bergelar selebriti. Malah ramai juga berpendapat, drama tersebut banyak menyumbang kepada peningkatan pengikut Neelofa di media sosial biarpun bermacam kontroversi panas melanda.

Apapun tahniah diucapkan kepada Neelofa yang kini menjadi selebriti paling popular di Instagram. Bukan sahaja pandai berlakon, bergelar usahawan berjaya pula tu di usia muda. Semoga Neelofa terus sukses di masa depan dan memberi inspirasi kepada orang lain. (rtky/w)


Alif Satar: Hak Peminat Hashtag #Alofa

Bakal mencetuskan fenomena tidak lama lagi, drama yang diadaptasikan daripada novel Red Velvet sudah ada pengikutnya, malah peminat sudah pun mewujudkan hashtag #Alofa di laman sosial gabungan dua pelakon drama tersebut iaitu Alif Satar dan Neelofa.

Bertemu hero drama tersebut, Alif Satar ketika Majlis Tayangan Memori Pajeri Nanas, dia berkata tidak kisah akan perkara tersebut kerana baginya itu adalah hak peminat.

“Ala itu adalah peminat, kita tak dapat hentikan mereka. Neelofa ada 4.2 juta pengikut, kita boleh ikut sesiapa sahaja yang kita mahu. Tak ada maksud apa-apa pun. Dulu Lofattah, itu hanyalah hashtag. Alhamdulillah apa yang saya buat orang akan hargai karakter bukan personal saya seperti mana drama Dia Semanis Honey.

“Orang bercakap pasal produk bukan nak bercerita pasal saya. Jadi saya tidak ada isu, nak letak letaklah,” katanya tenang. Alif turut berkata isterinya turut memberikan sokongan dan tidak melatah mengenai isu ini.

“Isteri saya ok. Dia seorang yang sangat positif, dan ceria. Setiap minggu nak pergi Naelofar Butik sebab dia suka benda yang cantik. Ini semua rezeki dan saya gembira,” ujarnya.

Bagaimanapun, Alif tetap berasa teruja untuk bergandingan bersama Neelofa dan tidak pernah kisah dengan kontroversi yang melanda pelakon itu sebelum ini. Baginya kerja haruslah profesional.

“Saya teruja nak buat dengan Neelofa sebab dia seorang yang berjaya, berdikari, dan apa sahaja perkara yang berlaku kontroversi ke sebelum ini, saya tak kisah kerana dia seorang yang bersemangat dalam kerjayanya,” katanya lagi. (rtky/h)


Nora Danish Rindu Hamil Lagi, Rancang Timang Anak

Mendirikan rumah tangga buat kali kedua beberapa bulan lalu merupakan sebab untuk Nora Danish kembali mengandung. Jelasnya perasaan rindu untuk menimang cahaya mata membuat dirinya sudah bersedia untuk hamil buat kali kedua, seterusnya memberikan teman kepada anaknya, Rayqal.

“Alhamdulillah, selepas hampir empat bulan perkahwinan kami, saya kini bersedia untuk memiliki anak semula. Terus terang, ianya juga antara sebab utama kenapa saya berkahwin kerana rindu untuk kembali mengandung dan melahirkan cahaya mata lagi”

“Bagi saya, anak adalah anugerah yang dikurniakan Allah sebagai pengikat kasih. Lebih-lebih lagi, anak saya, Rayqal, sudah pun berusia lapan tahun dan dia sendiri sangat teringin mempunyai adik untuk menjadi temannya,” jelasnya kepada Berita Harian Online.

Menurut Nora lagi, sejak berkahwin dengan Nedim Nazri, mereka tidak putus berikhtiar agar diberikan rezeki cahaya mata dengan cepat. Dengan itu mereka enggan terlalu merancang soal ini tetapi menyerahkan sepenuhnya kepada Allah untuk menentukan rezeki mereka.

Tidak sabar pula rasanya ingin melihat Nora kembali hamil. Semoga Nora dan suami dimurahkan rezeki untuk menimang cahaya mata kedua mereka. (rtky/w)


"Mana Cukup Nafkah Anak RM500 Sebulan"

Perbicaraan kes penceraian Elly Mazlein nampaknya masih belum selesai apabila bekas suaminya, Azmi Hatta meminta pengurangan nafkah yang diminta sebanyak RM1500 kepada RM500 sebulan. Mendengar permintaan bekas suaminya yang tidak masuk akal, Elly hanya ketawa.

“Bayangkan bayaran untuk suntikan imunisasi anak saja sudah mencecah RM400 sebulan. Ia belum termasuk kos sara hidup lain seperti bil hospital ketika anak sakit, lampin pakai buang, insurans dan sebagainya”

“Sebenarnya, saya sudah tahu permainannya. Sebab itu saya hanya ketawa ketika majlis sulh selesai, hari ini. Saya juga tidak boleh terima alasannya (Azmi) untuk meminta pengurangan bayaran nafkah anak kami itu kerana tidak mampu,” katanya kepada Harian Metro mengenai perkara itu.

Dengan itu masih tiada kata sepakat dapat dicapai pada majlis sulh petang tadi dan kes ini akan dibicarakan semula depan hakim pada 8 Ogos nanti. Majlis sulh telah berlangsung di Mahkamah Rendah Syariah Sepang pada jam 2.30 petang semalam dan dihadiri Elly dan Azmi.

Khabarnya juga pengurangan jumlah nafkah yang diminta Azmi kerana beliau ingin menampung kos bayaran motorsikal berkuasa tinggi berjumlah RM1150 yang dibelinya. Patutlah Elly ketawa mendengar permintaan pengurangan jumlah nafkah, memang kelakar juga alasannya. (rtky/w)


Bantah Fattah Amin Berlakon Drama Coffee Prince

Drama bersiri popular dari Korea Selatan, Coffee Prince pernah menjadi kegilaan ramai di Malaysia sekitar 10 tahun dahulu dan kini pengarah terkenal Michael Ang mahu membawa jalan cerita yang sama namun diadaptasi dengan citarasa Malaysia.

Dengan itu beliau mengumumkan barisan pelakon utama yang bakal membintangi drama Coffee Prince versi ini termasuklah Fattah Amin yang bakal membawa watak utama yang sebelum ini dibawa oleh Gong Yoo.

Selain Fattah Amin, Janna Nick dan Hafidz Roshdi turut sama diumumkan sebagai pelakon utama untuk drama adaptasi baru ini. Namun, nama Fattah Amin menjadi sebutan para peminat tegar drama asal Coffee Prince.

Rata rata mereka tidak bersetuju dengan pemilihan Fattah Amin sebagai teraju utama drama tersebut dengan alasan sudah muak melihat wajah pelakon tersebut di kaca televisyen dan mahukan muka baru sebagai hero.

Anda rasa bagaimana? Layak atau tidak Fattah Amin menjadi salah seorang teraju utama drama Coffee Prince (Putera Kopi?) — jika tidak siapakah anda rasa boleh menggantikan beliau? (rtky/m)


“Kami Kahwin Beberapa Bulan Sahaja Lagi”

Awal bulan lalu, ramai yang gembira apabila dapat tahu yang penyanyi muda Sufian Suhaimi telah menghantar rombongan untuk merisik Elfira Loy dan dalam masa yang sama mendoakan supaya pasangan tersebut supaya cepat berkahwin.

Dalam satu temubual eksklusif bersama ERA fm baru baru ini, pasangan Sufian Suhaimi dan Elfira Loy mendedahkan yang mereka memang dalam perancangan untuk berkahwin dalam masa terdekat namun masih belum mempunyai sebarang tarikh tetap.

“Beberapa bulan sahaja lagi — cuma belum ada tarikh yang tetap. Lebih kurang hujung tahun ini atau awal tahun hadapan,”ujar Sufian Suhaimi apabila diajukan soalan cepu emas tersebut.

Ikuti temubual tersebut menerusi video di bawah, memang sweet pasangan ini apabila berada bersama di hadapan kamera.


"Mohon Maaf Atau Saya Saman"

Dek kerana dikaitkan semula dengan bekas suami pertama, Rita Rudaini bengang dengan sebuah blog yang telah menyiarkan berita beliau dan bekas suami, Akbar Sahari yang kembali rujuk. Menerusi Instagram, Rita meluahkan rasa marah dan memohon pihak blog itu memohon maaf secara terbuka.

“Kepada blogger Pisang Cheese ni saya bagi masa dalam 24 jam, kalau tak mohon maaf secara terbuka kepada saya dan keluarga, saya akan saman. Bukan susah nak cari siapa di sebalik blog ini. Saya tak suka cakap banyak dan tak suka maki hamun orang tapi saya seorang wanita berani”

“Dalam masa 24 jam ya. Mohon maaf secara terbuka dan bertulis sekali kepada saya dan keluarga. Tulisan anda telah membuat imej dan maruah saya, keluarga saya dan kedua belah pihak tercalar,” tulisnya menerusi Instagram.

Dalam kenyataan lain pula, Akbar yang kini sudah berumah tangga dan mempunyai tiga orang cahaya mata turut sama menafikan dakwaan itu. Menurutnya, walaupun artikel itu tidak menjelaskan secara terperinci namun ia boleh mengelirukan serta menimbulkan fitnah kepada yang membaca.

Terdahulu, Rita pernah mendirikan rumah tangga dengan Akbar yang juga seorang pengulas sukan terkenal pada 1999 sebelum bercerai pada tahun 2001. Rita kemudian berkahwin dengan pemain bola sepak kebangsaan, Mohd Aidil Zafuan Abdul Radzak pada 2008 dan berpisah pada 2013. (rtky/w)


Nelydia Senrose Nafi Bercinta Dengan Bekas Suami Pelakon

Menyedari gosip percintaan mengenai dirinya dengan seorang duda yang juga bekas suami kepada seorang pelakon, Nelydia Senrose menafikan perkara berkenaan. Jelasnya hubungan yang terjalin hanyalah sebagai kawan sahaja, malah dirinya juga tidak pernah keluar berduaan dengan jejaka itu.

“Memang saya ada terdengar gosip kononnya saya bercinta dengan lelaki berkenaan. Malah, ada juga rakan artis yang bertanyakan hal itu kepada saya, kerana kononnya mereka nampak saya keluar dengannya. Jujur saya katakan di sini, saya memang tiada sebarang hubungan dengan lelaki itu.

“Malah, saya sendiri hairan macam mana perkara seperti ini boleh tersebar. Saya akui, kami memang berkawan, tetapi setakat rakan biasa saja. Kalau keluar pun, beramai-ramai dan ditemani kakak serta adik. Kami tidak pernah keluar berdua,” jelasnya kepada Berita Harian Online.

Sebelum ini Nelydia didakwa sedang hangat bercinta dengan jejaka terbabit kerana ada pihak memberitahu pernah melihat mereka keluar bersama. Malah hubungan itu dikhabarkan serius sehingga mereka merancang untuk mendirikan rumah tangga. (rtky/w)


Ada Premis Makanan Tapi Tiada BeSS? Bertindak Sebelum Terlambat!

Setiap kali kita bercakap tentang makanan, pastinya kebersihan merupakan perkara pertama yang dititikberatkan. Mana tidaknya, jika makanan tidak bersih pastinya ia akan mendatangkan mudarat bukan saja kepada pelanggan tetapi kepada prestasi perniagaan anda.

Peka dengan perkara tersebut, Kementerian Kesihatan Malaysia (KKM) telah melaksanakan kempen Bersih, Selamat dan Sihat (BeSS) demi meningkatkan kualiti penyediaan dan penjualan makanan yang selamat dan sihat.

Memang banyak faedah jika anda sudah mendapat pengiktirafan BeSS. Sedar atau tidak, ia mampu membimbing dan menggalakkan pengusaha menyediakan persekitaran premis makanan yang bersih. Melalui kesedaran ini ia akan menghasilkan pengendalian dan penyediaan makanan yang selamat kepada pelanggan.

Ini perkara yang kami paling suka mengenai pengiktirafan BeSS. Sebabnya mereka turut memberikan fokus kepada aspek kesihatan. Buktinya, BeSS ini mendidik pengusaha dan pengguna kepentingan pengambilan kalori yang sesuai dalam menu seharian.

Sementara itu, pengusaha akan dibimbing dalam menyediakan maklumat kalori bagi makanan yang dihidangkan dan berikut merupakan maklumat kalori yang dikongsikan:

+ Dipaparkan dalam bentuk pada menu pada premis makanan
+ Menjadi panduan kepada pengguna ketika memilih makanan yang lebih sihat.
+ Mesej-mesej makan secara sihat juga diterapkan di premis BeSS ini bagi mewujudkan persekitaran makan yang bukan sahaja bersih malahan menggalakkan pengambilan makanan secara sihat.

Jika anda perasan, pelekat (sticker) BeSS paling mudah untuk dilihat di RnR namun sebenarnya jika anda adalah pengusaha makanan yang tertera di bawah ini, anda layak untuk mendapatkan pengiktirafan ini:

+ Restoran
+ Gerai makan
+ Kafeteria
+ Kantin
+ Kenderaan makanan seperti foodtruck

Memang mudah bila sudah ada BeSS ini. Ini kerana ia akan menambahkan keyakinan pelanggan terhadap perkhidmatan yang ditawarkan. Lebih menarik lagi, bimbingan dan khidmat nasihat juga diberikan secara percuma kepada pengusaha demi melonjakkan prestasi ke tahap yang terbaik.

Sementara itu, Puan Noraini Binti Dato’ Mohd Othman iaitu Pengarah Kanan Bahagian Keselamatan & Kualiti Makanan turut menyeru pengusaha untuk tidak ketinggalan dalam mendapatkan pengiktirafan ini.

“Pengusaha bijak yang mengamalkan kebersihan dan keselamatan makanan digalakkan memohon pengiktirafan BeSS bagi mewujudkan persekitaran makanan yang berkualiti,” katanya.

Sebab itulah kita perlukan pengiktirafan sebegini. Jangan terlambat kerana perkara ini sangat membantu anda mendapat kepercayaan pengguna demi masa depan perniagaan yang cemerlang. Ada BeSS baru Best!

Jika anda adalah pengusaha makanan yang berminat untuk mengubah masa depan yang lebih cemerlang dan meluaskan lagi perniagaan anda, dapatkan pengiktirafan BeSS dengan segera.

Anda boleh ikuti Faebook mereka, @BKKMHQ (Bahagian Keselamatan dan Kualiti Makanan, Kementerian Kesihatan Malaysia) atau boleh terus ke Pejabat Kesihatan Daerah yang berhampiran atau layari terus laman web fsq.moh.gov.my. Senang saja, bukan? Jika anda ingin tahu dengan lebih lanjut lagi kelebihan BeSS, jom layan video pendek ini.


"Bukan Tolak Rezeki Tajaan, Tapi Keluarga Boleh Uruskan"

Pada ketika ini pastinya Ummi Nazeera berdebar menantikan hari bahagianya bersama bakal suami yang bakal disatukan pada 3 Ogos ini. Sebagai selebriti pasti banyak pihak ingin menaja perkahwinan tetapi bagi Ummi, beliau enggan menerima sebarang tajaan untuk perkahwinannya.

“Bukan tak ada yang nak menaja sebaliknya ramai berminat untuk tujuan itu, namun saya hanya terima satu tajaan sahaja iaitu berinai. Bukan tolak rezeki tetapi saya rasa hanya berinai yang saya perlukan sementara untuk persiapan lain, saya dan keluarga boleh uruskan sendiri, InsyaAllah”

“Saya berdebar bukan kerana memikirkan soal persiapan majlis sebaliknya berdebar kerana bakal bergelar seorang isteri. Tidak perlulah saya mengulas lanjut tentang perkara itu,” jelasnya kepada m Star Online mengenai perkembangan persiapan perkahwinannya nanti.

Untuk pengetahuan, Ummi bakal melangsungkan majlis pernikahan di Glam Marriot Hotel Putrajaya dalam dua majlis resepsi pada 5 dan 12 Ogos depan bertemakan Etnik Islamik. Selain itu, Ummi turut berkongsi keinginannya untuk berbulan madu di Sabah dan Switzerland. (rtky/w)


Joy Revfa Nafi Sekat Suami Di Instagram Elak Tengok Gambar Seksi

Baru-baru ini dikhabarkan teruk Hafiz Hamidun menjadi sasaran kecaman peminat disebabkan gambar seksi isteri tersebar. Malah dalam satu laporan, Hafiz ada memberitahu isterinya telah menyekat dirinya di akaun Instagram hingga beliau tidak dapat melihat gambar yang dikongsi.

“Saya tak mengikuti Joy di Instagram, jadi saya tak tahu tentang foto tersebut. Malah, rasanya isteri dah sekat akaun saya di Instagram dan sebab itu saya tidak boleh lihat foto-foto yang dikongsinya”

Bagaimanapun berbeza kenyataan pula dikeluarkan isterinya, Joy Revfa di Facebook yang mengamuk kerana dituduh menyekat suaminya sendiri di Instagram. Menurut Joy, beliau tidak pernah menyekat suaminya dan menegaskan bakal saman pihak yang menfitnahnya itu.

Terdahulu Joy ada memuat naik sekeping gambar bagi mempromosikan produk kecantikannya. Namun gambar itu menerima kritikan ramai kerana mendedahkan sebahagian dadanya walaupun memakai anak baju didalam. Ramai berpendapat imej itu tidak bersesuaian dengan beliau yang bertudung. (rtky/w)


Sekitar Majlis Hari Jadi Yusuf Iskandar Yang Pertama

Menyambut ulangtahun kelahiran yang pertama pada 3 Julai lalu, kelmarin pasangan Hairul Azreen dan Hanis Zalikha telah mengadakan majlis sambutan hari jadi anaknya, Yusuf Iskandar. Majlis yang cukup meriah itu telah diadakan di Kafe Blokke, Ara Damansara.

Menerusi perkongsian di Instagram, Yusuf kelihatan sangat kacak memakai kemeja berwarna putih lengkap dengan tali leher bagi menyambut hari jadinya yang pertama. Bermacam telatah dan ragam Yusuf ketika majlis itu, kalau dilihat di media sosial, banyak juga video yang dikongsikan.

Dalam majlis itu, beberapa selebriti lain turut hadir memeriahkan lagi suasana seperti Nad Zainal, Yasmin Hani, Achey, Zahid Af dan ramai lagi. Tidak lupa juga peminat di media sosial yang turut sama memberikan ucapan hari jadi kepada Yusuf yang berusia setahun.

Dengan ini kami kongsikan beberapa gambar di sekitar majlis ulangtahun kelahiran Yusuf yang pertama kelmarin. Enjoice! (rtky/w)


Fattah Amin Akui Tukar Penerbangan Elak Jumpa Neelofa

Percutian Fattah Amin dan Fazura ke Koh Samui baru-baru ini memang hangat diperkatakan, apalagi bila Neelofa turut bercuti ditempat yang sama. Lebih panas lagi apabila Fattah mengakui dirinya memang menukar penerbangan kerana enggan bertemu dengan Neelofa.

“Perkara ini tidak sepatutnya dihebahkan dan saya juga enggan memperbesarkan. Tetapi, apabila cerita ini ditimbulkan pihak tertentu seolah-olah kami yang bersalah, saya terpaksa menjelaskan situasi sebenar”

“Ada pihak memaklumkan kami akan menaiki pesawat yang sama. Sebaik mengetahuinya, saya mula rasa tidak sedap hati. Bagi saya, lebih baik kami tidak berada dalam pesawat yang sama dengannya. Atas nasihat keluarga, kami menukar penerbangan seterusnya,” katanya kepada Beautiful Nara.

Perkara ini terdahulu dihidu peminat fanatik mereka sehingga laman sosial menjadi medan peperangan kerana masing-masing mempertahankan selebriti kesayangan mereka. Atas sebab itu juga, Fattah tampil memberikan penjelasan ini agar peminatnya memahami situasi beliau.

Diharap peminat dapat menerima penjelasan Fattah, mungkin beliau punya sebab peribadi tersendiri mengapa tidak mahu bersemuka dengan Neelofa. Siapa tahu itu mungkin jalan yang terbaik buat mereka bertiga. Asalkan masing-masing gembira dengan percutian masing-masing. (rtky/w)


“Sampai Masa Saya Fikir Soal Jodoh”

Menjangkau usia 25 tahun, pelakon Uqasha Senrose menjelaskan bahawa kini dia mula memikirkan soal jodoh selain turut berharap agar jodohnya akan dipermudahkan. Malah ketika ini dia belum mempunyai kekasih lagi.

“Iyalah, tahun depan saya sudah 26 tahun, jadi saya lihat sudah sesuai masanya bagi saya memikirkan soal jodoh dengan lebih serius. “Saya harap hal jodoh itu akan dipermudahkan. Saya tak menolak… InsyaAllah,” jelasnya kepada BH Online.

Ketika ini nama Uqasha kembali meniti di bibir peminat apabila menjayakan wataknya dalam drama Hero Seorang Cinderella (HSC) baru baru ini. Apa pun, semoga apa yang diimpikan oleh Uqasha dipermudahkan dan mampu mencapai apa yang diimpikan. (rtky/s)


Aliff Aziz, Bella Astilah Selamat Timang Cahaya Mata Sulung

Tahniah kepada penyanyi Aliff Aziz dan juga isteri, Bella Astilah kerana telah selamat menimang cahaya mata sulung pada 8 Julai lalu. Pasangan ini telah menamakan anak lelaki mereka ini dengan nama Mohamad Ayden Adrean.

“Alhamdulillah ke hadrat Allah SWT, pada hari yang mulia ini lahirnya anakandaku dengan selamat. Terima kasih ‘mummy’ kerana menjadi wanita kuat dan tabah sepanjang kehamilan ini. Buat anak lelakiku, selamat datang ke dunia. Ini adalah saat yang telah lama dinantikan oleh mummy dan daddy”

“Buat cahaya mata sulungku, Mohamad Ayden Adrean, selamat hadir ke dunia dan menjadi penyeri buat keluarga,” kongsinya di dalam satu gambar yang dimuatnaik di Instagram.

Aliff dan Bella mendirikan rumah tangga pada 9 September lalu dalam majlis tertutup yang dihadiri keluarga terdekat. Semoga kehadiran Ayden di dalam keluarga kecil ini akan membawa lebih cahaya kepada pasangan ini. (rtky/s)


"Dia Sendiri Perlu Terima Sebarang Kritikan"

Heboh apabila gambar seksi isteri tersebar, Hafiz Hamidun turut menerima tempias kecaman apabila ada yang berpendapat beliau sebagai suami tidak memantau aktivit media sosial isterinya, Joy Revfa. Lebih hebat lagi ada juga yang mengatakan Hafiz sebagai suami yang dayus.

“Setiap apa yang dimuat naik di laman sosial isteri, ia tanggungjawabnya sendiri dan saya tidak masuk campur kerana kebanyakan adalah berkaitan perniagaannya. Pada masa sama, dia juga memiliki syarikat dan kumpulan penasihat yang akan memantau setiap apa yang dimuat naik”

“Dia sendiri perlu bersedia untuk terima sebarang kritikan, sama ada suka atau tidak. Saya bukan sengaja tidak mengendahkan hal itu tetapi apabila terlalu ramai peminat yang menghantar mesej serta ‘tag’ nama saya di ruangan komen, saya memilih untuk tidak melayannya”

“Ada beberapa batasan yang sudah kami persetujui. Saya tidak mengikutnya di laman Instagram kerana tidak mahu masuk campur dalam hal perniagaannya,” jelasnya kepada Harian Metro mengenai gambar viral isterinya yang dikritik ramai kerana seksi.

Sebelum ini gambar seksi yang menunjukkan Joy memakai baju yang jarang serta menampakkan dadanya mula tersebar. Ramai yang mengecam tindakan wanita itu yang tidak selari dengan imejnya yang bertudung serta bersuamikan Hafiz. (rtky/w)


Mawar Rashid, Raf Yaakob Selamat Bertunang

Selain Izara Aishah, Mawar Rashid juga nampaknya telah selamat melangsungkan majlis pertunangan semalam bersama kekasih hati Raf Yaakob yang juga diadakan secara tertutup di Roof Garden @ Sime Darby Convention Centre, Bukit Kiara.

Majlis pertunangan itu dikhabarkan diadakan bersempena mengingati tarikh ulangtahun kelahiran arwah bapa Raf sendiri selepas menghantar rombongan merisik ke kediaman Mawar awal Mei lalu. Majlis tersebut telah dihadiri 100 orang tetamu termasuk kedua belah keluarga dan teman rapat.

Menurut laporan m Star Online, majlis pernikahan dan persandingan pasangan sama manis sama padan ini dijangka diadakan pada hujung tahun ini. Pun begitu mereka masih belum menetapkan tarikh sebenar majlis itu dan akan diputuskan kemudian kepada umum mengenainya.

Terdahulu, heboh sebentar apabila Raf melamar Mawar dalam suasana yang cukup romantis dengan melutut sambil memberikan cincin tanda melamar kekasihnya itu. Gambar yang dikongsi di Instagram itu turut mendapat reaksi gembira dari peminat yang turut sama mendoakan mereka.

Ramai pula yang melangsungkan majlis semalam, apapun tahniah sekali lagi diucapkan kepada Mawar yang telah selamat bertunang. Semoga segala rancangan dan urusan persiapan hari bahagia nanti akan berjalan dengan lancar dan dipermudahkan. (rtky/w)


Izara Aishah Terima Rombongan Merisik Adib Khalid

Tahniah diucapkan kepada Izara Aishah yang telah menerima rombongan merisik daripada keluarga Adib Khalid yang dilangsungkan petang tadi. Manakala dikhabarkan pasangan itu pula bakal bernikah pada 17 November depan selepas perbincangan kedua belah keluarga.

BACA: Ibu Bapa Marah Pakai Seksi, Izara Aishah Tak Buat Lagi

“Perancangan untuk majlis merisik ini sudah diadakan lebih awal. Ia juga sengaja diadakan selepas Aidilfitri. Buat masa ini, belum ada apa-apa perasaan dialami, cuma saya lega apabila majlis merisik selesai diadakan,” jelasnya kepada Berita Harian Online.

Majlis merisik itu telah diadakan secara tertutup di kediaman pelakon itu petang tadi yang hanya dihadiri kedua belah keluarga termasuk Datuk Siti Nurhaliza serta rakan-rakan terdekat. Majlis yang diadakan seakan majlis bertunang itu turut dilengkapi dengan beberapa hantaran.

Apapun tahniah sekali diucapkan kepada Izara dan Adib yang akhirnya selamat meneruskan hubungan ke fasa yang lebih serius. Tidak sabar pula ingin melihat pasangan merpati dua sejoli ini naik pelamin pada November depan. Semoga segala perancangan dipermudahkan. (rtky/w)


"Hanya Salah Faham, Daler Yusuf Sudah Mohon Maaf Kepada Saya"

Menyedari video mereka menunggang motorsikal bersama sehingga Daler Yusuf secara tidak sengaja terpegang dadanya menjadi viral, Nelydia Senrose tampil menjelaskan kejadian sebenar. Menurut Nelydia, biarpun ia berlaku secara tidak sengaja, Daler telah memohon maaf kepadanya.

“Waktu kejadian, itulah kali pertama saya menunggang motosikal, di kepala saya agak bercampur baur, fikirkan nyawa pembonceng, camera man di hadapan, keselamatan diri lagi memang buatkan saya langsung tidak sedar”

“Saya akui, dalam keadaan yang ‘terlalu’ berjaga-jaga saya terhilang sedikit kawalan dan berhenti secara mengejut kerana sedar ada bongol di hadapan”

“Dia ada hubungi saya tetapi saya tidak ambil pusing tentang pekara ini. Bagi saya hanya salah faham. Saya sendiri tidak tahu sama ada ia benar-benar tersentuh atau hanya kerana angle video tersebut,” jelasnya kepada Media Hiburan berhubung dengan perkara terbabit.

Selain itu, Nelydia yakin Daler bukanlah seorang lelaki yang suka mengambil kesempatan, jadi baginya beliau melihat isu ini tidak perlu diperbesarkan. Terdahulu video mereka menunggang motorsikal hangat diperkatakan apabila Nelydia tertekan brek membuatkan Daler terpegang buah dadanya. (rtky/w)


"Jangan Banding Saya Dengan Bekas Kekasih Dia"

Selamat melangsungkan majlis merisik pada minggu lalu, Elfira Loy meminta supaya berhenti membandingkan dirinya dengan bekas kekasih Sufian Suhaimi yang dikenali sebagai Izyan. Jelasnya statusnya sebagai selebriti membuatkan percintaan mereka berbeza dengan sebelum ini.

“Masa dengan bekas kekasihnya, Sufian belum menjadi selebriti, jadi benda yang dia buat tidak dihebahkan. Saya seorang selebriti. Benda kecil yang saya buat pun mendapat ‘like’ yang banyak. Betul tak”

“Kita tidak boleh membandingkan kisah lepas seseorang dengan yang sekarang. Setiap manusia berubah. Kalau pun dia tidak buat romantik dulu. Mengapa pula dia tidak buat sekarang. Mesti ada perubahan,” katanya kepada Projek MMO mengenai perkara itu.

Terdahulu Elfira didakwa menjadi punca perpisahan diantara Sufian dan bekas kekasihnya itu sejak dirinya bergelar selebriti. Bagaimanapun Sufian menafikan kenyataan itu dan menjelaskan perkenalannya bersama Elfira berlaku selepas beberapa bulan berpisah dengan Izyan.

Mulut orang memang sukar untuk ditutup, ada sahaja perkara yang tidak kena di mata mereka. Semoga Elfira dan Sufian tabah menghadapi dugaan, apa lagi selepas selamat melangsungkan majlis merisik. (rtky/w)


“Henti Sebar Aurat Saya” - Zulin Aziz

Gara gara satu video yang dimuatnaik oleh kakak kepada kakak kepada pelakon Ahya Rosli iaitu Liana Rosli yang melihatkan Zulin Aziz tidak bertudung, perkara itu kemudiannya tersebar di laman sosial.

“Ketika itu, kak Liana sedang merakam video dan secara tidak sengaja saya ada dekat situ. Mungkin dia pun tidak sedar yang saya tidak bertudung lalu dia sudah berkongsi video itu. Semasa ia dirakamkan, tiada kaum lelaki. Tapi saya tidak salahkan dia kerana benda sudah terjadi pun,” ujarnya.

“Saya mohon blog dan netizen henti viralkan foto atau video saya tidak bertudung. Kalau benda itu tak betul, buat apa nak disebarkan lagi. Kalau nak diikutkan, mereka yang menyebarkan aurat saya. Bukannya saya,” jelas Zulin kepada mStar Online.

Tambah Zulin, dia turut memohon maaf kepada peminat selain berharap peminat dapat menerima dirinya yang sedang dalam proses untuk berubah kearah yang lebih baik. (rtky/s)


Dilabel Seksi, Isteri Hafiz Hamidun Minta Maaf

Meriah sekejap dunia laman sosial tanah air apabila gambar isteri Hafiz Hamidun iaitu Joy Revfa yang dilabelkan seksi telah tersebar di laman sosial.

Bagaimanapun, isteri penyanyi nasyid berkenaan melalui BH Online telah pun memohon maaf di atas perkara tersebut selain turut menjelaskan kenyataan Hafiz yang mendakwa dia turut dihalang untuk melihat kandungan gambar di Instagram isterinya sendiri.

“Sebenarnya berlaku sedikit kekeliruan, itu saja. Buat masa ini saya tidak mahu mengulas dengan lebih lanjut bagi menjaga rumah tangga. Gambar yang saya kongsi itu berada di papan iklan untuk promosi produk Merve sejak awal tahun ini, iaitu sebelum mendirikan rumah tangga dengan Hafiz”

“Bahagian dada saya pula sudah dipotong supaya tidak menonjol. Kontroversi timbul apabila netizen melihat gambar itu dalam bentuk penuh. Apa pun saya memohon maaf atas kekhilafan memuat naik gambar terbabit untuk tujuan promosi produk di Instagram,” jelasnya.

Selain itu, gambar yang tersebar itu telah pun dipadamkan dan Joy turut berharap agar perkara terbabit tidak lagi dipanjangkan. Cuma nak tahu, dah unblock Hafiz di Instagram ke belum? (rtky/s)


Raya Berasingan, Diana Danielle Enggan Perjelas Sebab

Jika difikirkan secara rasional, jarang sekali pasangan suami isteri akan menyambut Aidilfitri berasingan, maklumlah kemeriahan hari raya pastinya ingin dikongsikan bersama insan tersayang. Malah jika berlaku pada selebriti, ini pastinya mengundang pelbagai tanda tanya peminat.

Tindakan Farid Kamil dan Diana Danielle yang menyambut hari raya berasingan baru baru ini ternyata memberi bayangan ada sesuatu yang berlaku di antara mereka.

Bagaimanapun dalam perkembangan terbaru, Diana turut memuatnaik gambar mereka bersama ketika menyambut hari lahir anak sulung mereka, Muhammad.

“Cerita pagi tadi: you + little boy + little girl = apa apa je lah! Ibu #teamrayakl mengucapkan Selamat Hari Raya Aidilfitri. Kejap nanti giliran Babah #teamrayaKedah pula with both of you babies”

“Have fun and makan puas puas. Jangan lupa kumpul duit raya ? Ibu know you will be in good hands under Babah’s care, I will miss my babies. So, any more team #rayaKL? Angkat tangan!,” kongsi Diana di Instagram.

Usaha mStar Online untuk mendapatkan jawapan daripada Diana juga gagal kerana pelakon wanita berkenaan enggan memberikan sebarang komen. Mungkin juga pasangan suami isteri ini inginkan masa bersama keluarga pada raya baru baru ini. Apa pun, harap semuanya baik baik belaka. (rtky/s)


Resepi Mudah Anda Boleh Buat Dengan Kiwi Zespri® SunGold

Bukan mudah untuk mendapatkan buah yang kaya dengan khasiat seperti buah kiwi, lebih – lebih lagi buah ini boleh diolah mengikut kesesuaian untuk dijadikan resepi yang sungguh sihat demi menambah manfaat kesihatan.

Okay, sebelum kami masuk bab resepi, nak share sikit mengenai kebaikan buah kiwi Zespri® SunGold. Untuk pengetahuan anda, kandungan vitamin C di dalam kiwi adalah 3 kali ganda daripada buah oren (setiap 100 gram). Ini cukup untuk memenuhi keperluan sepenuhnya vitamin C yang diperlukan untuk setiap hari.

Selain itu, buah kiwi Zespri® SunGold juga dapat menguatkan lagi sistem ketahanan badan dan mengurangkan rasa keletihan. Malah, disebabkan badan kita tidak mampu menghasilkan vitamin C, salah satu cara terbaik adalah pengambilan vitamin C daripada buah-buahan.

Jangan tak percaya, buah comel emas ini boleh dipelbagaikan cara makannya bermula dari sarapan sehinggalah ke pencuci mulut. Jom tonton 2 resepi ringkas menggunakan cara penyediaan yang mudah dan anda boleh cuba sendiri di rumah. Tak sangka tertelan air liur pula tengok video di bawah ini.

Oh, sebelum terlupa, jika anda inginkan pelbagai lagi resepi menarik dengan menggunakan Zespri® SunGold, boleh layari laman web mereka, http://zespri.com.my/kiwifruit-recipes/. Memang banyak betul anda boleh buat dengan buah kiwi rupanya.


Izzue Islam Akui Beban Kerja Punca Belum Dapat Zuriat

Setelah lama mendirikan rumah tangga, pasti ramai menyedari pasangan Izzue Islam dan isteri masih belum dikurniakan cahaya mata. Dalam hal ini, Izzue akui kesibukan dirinya bekerja merupakan penyebab mereka tidak mempunyai masa untuk meluangkan masa bersama.

“Saya akui sejak saya berkahwin, saya belum ada masa untuk berehat daripada kerja apatah lagi untuk bercuti. Jadual kerja saya memang penuh dan saya hanya dapat bercuti jika ada produksi yang menunda atau membatalkan temu janji penggambaran atau sebagainya.

“Ramai yang menasihati saya supaya mengambil masa untuk bercuti dan berehat bersama isteri kerana ia salah satu cara memudahkan kami untuk menimang cahaya mata.Bukan tak mahu bercuti, cuma saya dan isteri memang suka bekerja dan tidak sampai hati untuk menolak”

“Kami memang ada merancang untuk berjumpa pakar tapi belum ada masa kerana sibuk dengan jadual seni. Insya-Allah, suatu hari nanti,” jelasnya kepada Astro Gempak mengenai rezeki zuriat yang masih belum tiba.

Bagaimanapun Izzue tidak pernah tertekan apabila ditanyakan mengenai zuriat, biarpun soalan itu sering ditanyakan. Mungkin ada hikmah rezeki zuriat lambat tiba, apapun semoga Izzue dan isteri cepat dapat menimang bayi. (rtky/w)


Fiza Halim Nikah Kali Ketiga Dengan Juruterbang Duda

Mengalami dua kegagalan dalam perkahwinan terdahulu, khabarnya kini Fiza Halim sudah berumah tangga sekali lagi. Melalui perkongsiannya di Instagram, Fiza terbuka memuat naik gambarnya membetulkan butang baju melayu jejaka terbabit yang dikenali sebagai Jefri.

Tidak menyatakan dengan jelas statusnya kini, peminat mula mempersolkan gerangan lelaki terbabit yang kelihatan mesra menyambut hari raya bersama Fiza. Bagiamanapun hasil soal siasat peminat, akhirnya terbongkar bahawa lelaki itu sememangnya suami baru Fiza.

Masih tidak mengetahi bilakah mereka selamat dinikahkan, tetapi gambar yang dimuat naik di Instagram Jefri menunjukkan Fiza bersalaman serta mencium tangannya sudah cukup menjelaskan segalanya. Malah banyak juga gambar mereka meyambut hari raya bersama dimuat naik.

Pun begitu menurut laporan Utusan Online, Fiza masih belum bersedia memberikan sebarang komen mengenai perkara itu namun dalam masa yang sama tidak menolak statusnya kini bergelar isteri orang. Apapun tahniah diucapkan kepada Fiza diatas perkahwinan ketiga ini. (rtky/w)


Majlis Hari Jadi & Rumah Terbuka Amar Baharin, Amyra Rosli

Kelmarin merupakan ulangtahun kelahiran Amar Baharin dan dengan itu semalam telah berlangsung dengan meriahnya sambutan hari jadi beliau yang diadakan khas oleh Amyra Rosli. Majlis yang bertempat di Bukit Jelutong, Shah Alam itu turut diadakan majlis rumah terbuka sempena Aildilfitri.

Kalau dilihat pada akaun Instagram pasangan ini, masing-masing turut memuat naik gambar di sekitar majlis untuk tatapan para peminat. Pasangan romantis, Amar dan Amyra juga cukup manis mengenakan busana sedondon berwarna hijau lembut pada majlis itu.

Turut dilihat pada majlis itu, kehadiran kedua ibu bapa Amyra yang turut sama meraikan ulangtahun kalahiran Amar yang ke 32 tahun. Dalam masa yang sama, turut tidak ketinggalan tetamu lain seperti peminat mereka berdua yang hadir memeriahkan lagi majlis tersebut.

Seperti umum mengetahui Amyra kini sedang sarat hamil, manakala perkongsian gambar di Instagram pula membuatkan ramai menegur dan memuji seri wajah Amyra dengan ‘baby bump’ nya yang sudah kelihatan jelas. Apapun selamat hari jadi diucapkan sekali lagi kepada Amar.

Dengan ini kami kongsikan beberapa gambar kemeriahan majlis sambutan ulangtahun kelahiran Amar serta majlis rumah terbuka mereka. (rtky/w)


Kini Ibu Tuggal, Serina Redzuawan Gagah Hadapi Kehidupan

Percaya pasti ada hikmah yang tersembunyi di sebalik perpisahannya dengan bekas suami, Gavin Edward O’Luanaigh atau nama Islamnya, Salahudin Ghafar, pelakon Serina Redzuawan yang kini berusia 34 tahun redha dengan ketentuan Tuhan.

“Saya redha dengan takdir yang telah tertulis dalam hidup saya, bergelar ibu tunggal pada usia yang muda. Tapi saya tak mahu dilihat lemah dan mengharapkan simpati orang ramai. Orang yang senasib dengan saya perlu teruskan hidup mencari rezeki demi anak-anak dan hidup sendiri”

“Jangan menangis atau mengeluh, bangun dan bangkitlah melawan segala-gala dugaan dan kesusahan. Betul, ada masanya memang sukar untuk menguruskan anak-anak seorang diri tetapi ayah mereka tidak melepaskan tanggungjawab terhadap keperluan anak-anak terutama dalam soal pelajaran,” jelasnya kepada Utusan Malaysia.

Selari dengan perkara tersebut, Serina dalam masa yang sama turut membuat pelbagai pekerjaan seperti berniaga kuetiau, menjual pelbagai produk, berlakon, mengacara, menjadi duta dan jurucakap di merata tempat.

Apa pun, semoga perjalanan kehidupan Serina dan keluarga dipermudahkan. Sesuatu yang pahit pada awalnya pasti memberi kemanisan di penghujung perjalanan.

Hasil perkahwinan bersama bekas suamunya itu, Serina dikurniakan dua cahaya mata, Tristan Tareef, 6 tahun dan juga Isabella Saffiya, 5 tahun. (rtky/s)


Daler Yusuf Mohon Maaf Terpegang Dada Nelydia Senrose

Bertindak memadam video terpegang buah dada Nelydia Senrose di akaun Instagram, Daler Yusuf turut tampil memohon maaf diatas kecuaiannya terlepas pandang dengan sensitiviti terhadap kaum wanita. Jelasnya, tindakan itu dibuat dengan tidak sengaja kerana terkejut Nelydia menekan brek.

“Sejujurnya saya memang tidak sengaja terpegang bahagian dada Nelydia ketika itu. Saya dengan rendah hati memohon maaf kepada semua yang tersinggung atau terasa hati dengan video itu. Memang tak sangka video yang saya muat naik pagi tadi menjadi viral dan menerima banyak kecaman”

“Niat saya kongsi di Instagram hanya untuk mempromosikan salah satu babak menarik dalam drama tersebut. Terus-terang saya sendiri tak sedar babak akhir dalam video tersebut ada insiden itu. Selepas ini saya akan lebih berhati-hati dalam memuat naik sesuatu,” katanya kepada m Star Online”

Menyedari dirinya dikecam hebat kerana tindakan tidak sengajanya itu, Daler memadam video terbabit sebelum tampil memohon maaf kepada peminat. Elok juga Daler tampil menjelaskan perkara sebenar sebelum menerima bermacam lagi kecaman dari peminat.

Untuk pengetahuan, video yang dimuat naik Daler merupakan salah satu babak di dalam drama terbaru gandingan mereka yang bertajuk, Encik Suami Mat Salleh Celup yang sedang hangat ditayangkan. (rtky/w)


Che Ta Sekeluarga Sambung Beraya Sakan Di London

Perasan juga pada tahun ini Instagram Rozita Che Wan tidak dimeriahkan dengan gambar mereka sekeluarga melaram baju raya yang banyak. Rupanya Che Ta memberitahu dirinya hanya menghabiskan masa beraya seminggu sahaja sebelum berangkat ke kota London untuk beraya.

““Bukan apa, saya terikat dengan jadual penggambaran sebuah drama di sana, jadi senang cerita saya akan sambung beraya di kota London. Memang saya memiliki 104 pasang baju raya pada tahun ini. Cuma, 10 pasang saja baju raya sendiri rekaan Rizman Ruzaini, selebihnya ditaja oleh Minaz”

“Sebagai duta jenama pakaian berkenaan selama setahun, saya diberikan 94 baju dengan rekaan berlainan untuk hari raya sehingga penuh satu almari dibuatnya. Jadi, cukup-cukuplah mengecam saya kerana kesemua baju tersebut diperoleh secara percuma,” jelasnya kepada Kosmo Online.

Jika tahun sebelumnya Che Ta memberitahu dirinya mempunyai 98 pasang baju raya, tahun ini pula nampaknya rezeki beliau semakin bertambah apabila mempunyai 104 pasang baju raya. Tidak lengkap rasanya kalau Che Ta tidak melaram baju raya di kota London nanti. (rtky/w)


Peminat Kecam Daler Yusuf Terpegang Dada Nelydia Senrose

Gara-gara memuat naik video salah satu babak dari drama Encik Suami Mat Salleh Celup di Instagram, Daler Yusuf dikecam peminat apabila tangannya secara tidak sengaja terpegang buah dada Nelydia Senrose. Insiden tersebut berlaku ketika mereka sedang membonceng motorsikal bersama.

Dalam video terbabit, Daler dan Nelydia menunggang motorsikal bersama dan secara tiba-tiba Nelydia menekan brek sehingga membuatkan Daler terkejut lalu terpegang dada pelakon itu. Tidak pasti pula sama ada Daler perasan atau pun tidak dengan tindakan refleksnya itu.

Bagaimanapun video itu mula menjadi viral apabila Daler memuat naik di akaun Instagram untuk mempromosikan drama itu. Ramai yang mempersoalkan pergaulan bebas diantara sesama selebriti hingga membuatkan kejadian seperti itu biasa dikalangan mereka.

Ada juga yang sanggup mengulang video terbabit berulang kali bagi memastikan insiden yang diperkatakan itu. Apapun mungkin Daler memang terkejut dan tidak sengaja terpegang. Malah video yang dimuat naik beliau juga sudah dipadam dari Instagram. (rtky/w)


Sufian Suhaimi Hantar Rombongan Merisik Elfira Loy

Akhirnya segala teka-teki terjawab apabila Sufian Suhaimi memberitahu keluarganya telah merisik Elfira Loy di kediaman pelakon itu semalam. Kedua-dua selebriti itu juga turut berkongsi sedikit sebanyak mengenai detik majlis tersebut di Insta Story mereka sambil beraya bersama.

“Ya, memang selain beraya, turut diadakan majlis merisik. Saya percaya apa yang terjadi ini sebagai memberi tahu isyarat kedudukan sebenar kami. Cuma fasa lanjut itu belum dibincangkan lagi. Saya menyenanginya, apa yang kami belajar, komunikasi itu penting dan menjadi teras hubungan kami”

“Tiada apa yang nak saya sembunyikan dengan apa yang terjadi pada hari ini. Ia benda baik. Itu saja yang saya boleh kongsi kerana tiada perbincangan lanjut untuk majlis seterusnya”

“Tiada apa yang nak disembunyikan antara kami. Harap hubungan kami akan menemui penamat yang baik. Harap semua juga dapat mendoakan yang baik,” jelasnya kepada Berita Harian Online berhubung dengan perkara itu.

Majlis merisik itu telah berlangsung di Cheras semalam dengan pemberian sebentuk cincin tanda hubungan serius yang terjalin diantara mereka sejak empat bulan lalu. Bagaimanapun setakat ini pasangan ini masih belum mendedahkan tarikh perkahwinan mereka.

Apapun tahniah diucapkan kepada pasangan merpati dua sejoli ini. Semoga segala persiapan dan perancangan ke fasa seterusnya akan berjalan lancar. (rtky/w)


Mawar Rashid Terima Lamaran Kekasih

Tahniah diucapkan kepada Mawar Rashid yang telah menerima lamaran kekasihnya, Raf Yaakob semalam. Menerusi Instagram, Mawar berkongsikan detik paling gembira dalam hidupnya itu apabila dilamar dengan taburan kelopak bunga ros mengilingi mereka .

“Saya harus akui tiada seorang pun pernah datang melamar saya sebelum ini dan saya gembira dan berharap dia adalah yang pertama dan terakhir, InsyaAllah. Untuk kejutan ini, saya diberitahu oleh jurugambar bahawa dia melakukan semua ini dengan sendiri”

“Dari memetik kelopak mawar satu demi satu, menyusun dan menyalakan lilin dengan beberapa kejutan lain. Saya nampak usahanya untuk membuatkan saya gembira dan saya benar-benar tersentuh. Dapat saya rasakan saya adalah gadis yang paling beruntung di dunia,” katanya kepada m Star Online.

Ketika dilamar, pasangan ini berada dalam satu bulatan yang dikelilingi kelopak bunga ros merah dan putih. Manakala Raf pula melutut menghulurkan cincin kepada Mawar untuk melamarnya. Menerusi perkongsian itu, peminat sangat gembira dengan berita yang disampaikan.

Nampak gayanya macam dah tak lama dapat merasa nasi minyak Mawar. Semoga segala persiapan perkahwinan pasangan ini akan berjalan dengan lancar dan dipermudahkan. (rtky/w)


Fattah Amin, Fazura Berganding Dalam Wanita Terindah Pula

Kalau dilihat pada media sosial semalam, ramai peminat Fattzura bersedih kerana drama kegemaran mereka, Hero Seorang Cinderella sudah berakhir. Pun begitu berita baik buat mereka, menerusi akaun Instagram pengurus Fazura, pelakon itu bakal bergandingan semula dengan Fattah Amin dalam drama terbaru, Wanita Terindah.

Turut menyokong kenyataan itu apabila Fattah turut sama memuat naik status di Instagram mengenai drama terbaru mereka sambil berteka-teki tentang identiti heroin barunya. Ramai yang meminta Fattzura disatukan semula kerana tidak puas melihat gelagat romantis mereka.

“Salam Jumaat. Saya teruja untuk #wanitaterindah semoga di permudahkan Insya-Allah. Eh jap nak tanya korang boleh teka ke siapa heroin?” tulis Fattah menerusi akaun Instagram mengenai drama terbaru mereka.

Bagaimanapun, dikala peminat Fattzura bergembira dengan perkongsian itu, ada juga yang memberitahu ingin melihat ‘come back’ dari Fattah dan Neelofa yang pernah mencetuskan fenomena menerusi drama, Suri Hati Mr. Pilot. Apapun semoga drama terbaru ini turut hangat seperti yang lain. (rtky/w)


Elly Mazlein Bidas Kenyataan Bekas Suami Patah Hati

Berikutan kenyataan Faye Kusairi mengenai suaminya, Azmi Hatta yang patah hati kerana tidak dapat beraya bersama anak perempuannya, Elly Mazlein tampil membidas balik. Menurut Elly, beliau tidak membenarkan anaknya bermalam dengan bapanya kerana bayi itu masih menyusu badan.

“Macam mana kakak lina nak bagi pada si bapa untuk bawa bermalam ke kampung halaman desa nan permai. Sefhia masih menyusu badan ni ada hati nak ambil Sefhia sampai empat hari di hari raya. Di manakah otak”

“Sefhia pun tak kenal kamu dan juga orang keliling kamu. Kalau Sefhia menangis tak berhenti empat hari tak ke kamu mendera budak itu. Persiapan Sefhia rm1500 tak dapat lagi , lagi nak cerita pasal heartbreak”

“Masa Sefhia masih baby tak sampai 1 bulan tengah sakit kuning, jengok anak pun tak sebab busy bercinta dengan Si Tembok lusoh, hantar ke hospital medical check up Sefhia haram kamu nak hantar. Sekarang ada hati nak cerita pasal heartbreak,” tulisnye menerusi akaun Instagram.

Rata-rata menerusi perkongsian itu, peminat turut sama menyokong kenyataan Elly dan membidas kembali tindakan pasangan pengantin baru, Faye dan Azmi. Apapun diharap kemelut ini tidak berpanjangan, sekarang juga masih di bulan Syawal yang mulia. (rtky/w)


Kehadiran Anak Buat Elly Mazlein Rasa Lebih Disayangi

Apalah ertinya sambutan Aidilfitri buat kanak kanak jika tidak dimeriahkan lagi dengan pemberian duit raya kepada mereka. Bagi anak Elly Mazlein iaitu Putri Sara Sefhia, pada tahun ini saja dia sudah memperoleh RM3,000 malah peminat Elly juga turut mengirimkan duit raya kepada anak sulungnya itu.

“Persiapan Sefhia cukup meriah sebab seronok. Raya tahun ini dia sudah besar dan faham. Dia sudah pandai tengok orang main mercun dan bunga api. Orang-orang di sekeliling pun rasa kasihan tengok dia yang tak tahu apa-apa”

“Banyak baju dia saya tempah sedondon dengan abah, malah ada yang diberi orang. Rezeki anak sangat murah hingga ada individu beri duit raya RM3,000. Itu belum masuk wang yang dikirim peminat,” kongsinya kepada BH Online.

Sementara itu jelas Elly, kehadiran cahaya matanya itu membuatkan dirinya terasa lebih diterima ramai dan disayangi. Malah dia juga turut menyifatkan kehadiran Sefhia ibarat pengganti buat dirinya yang sudah kehilangan ibu tercinta.

“Malah, saya rasa lebih diterima dan disayangi. Paling terasa apabila ada Sefhia sebagai pengganti mama. “Kalau dulu, setiap minggu saya kerap ziarah pusara mama sebab sunyi, tetapi sejak ada anak, dialah peneman hidup saya,” jelasnya. (rtky/s)


Mia Ahmad, Suami Belum Sempat Berbulan Madu

Baru sahaja mendirikan rumahtangga pada Januari lalu, pelakon Mia Ahmad menjelaskan bahawa baru kini dia mengetahui perangai sebenar suaminya itu. Jadual suami, Mohd Izham yang padat sebelum ini membuatkan mereka tidak dapat meluangkan masa bersama malah turut belum berbulan madu lagi.

“Sebelum kami kahwin, saya tak pernah tahu yang Izham pandai masak dan suka bantu saya mengemas rumah. Apabila dah duduk serumah ini, barulah saya tahu itu perangai sebenar dia. Kalau suami nampak saya sibuk di dapur, terus dia datang membantu tanpa disuruh selain menawarkan diri mengemas rumah,” katanya kepada mStar Online.

Sementara itu tambah Mia, kerana tuntutan kerjaya suaminya juga, mereka hanya sempat berhari raya selama dua hari saja di kampung Mia. Bagaimanapun, Izham mempunyai cuti panjang pada Ogos dan penghujung tahun ini sekaligus memberi peluang kepada pasangan ini untuk meluangkan masa bersama.

“Tahun pertama kami beraya bersama tapi Izham tak dapat cuti lama. Raya kedua saya dah hantar dia ke lapangan terbang untuk perlawanan seterusnya. Sejak kami berkahwin, jadual suami terlalu padat sebab itu belum ada masa nak pergi berbulan madu. Tapi inilah cabaran berkahwin dengan pemain bola sepak dan saya kena terima,” katanya. (rtky/s)


Raya Tiba, Chef Wan Luah Perasaan Lagi

Tahun lepas (2016) menyaksikan Chef Wan mengamuk dan menyuarakan isi hatinya terhadap segelintir perangai ahli keluarganya yang didakwa tidak membantu dalam membuat persiapan raya di kampung.

Ternyata sekali perkara tersebut turut memberi kesan kepada mereka yang terlibat dan pada tahun ini, chef selebriti tersebut turut meluahkan perasaannya di laman Instagram. Menurut Chef Wan, ada saudaranya yang tidak pulang beraya gara gara tegurannya sebelum ini.

“At my home I always put my foot down to make sure segala kerja beres dah nenek 86 tahun tak menjadi kuli kepada anak anak mahu pun cucu cucu. It’s disgusting to see old parent yang dah bongkok sabut dan lutut sakit ini kerja seharian membanting tulang pada hari raya begini”

“Anak anak atau cucu cucu yang tiada otak serta timbang rasa sahaja yang mampu melihat mak bapak yang tua ini terus membanting tulang. That is why mulut saya jika Raya memang bising jika ada yang saya rasa tak kena di hati”

“Tak rugi pun saya tak melihat anak buah yang saya sama-sama membesarkan mereka and then to grow up and turn on their back dan kurang ajar mcm terjadi pada my x nephew Nadmi itu. Tahun ini dia tak balik. Suka hati la,” antara luahannya di Instagram.

Jika dilihat dari sudut pandang Chef Wan ada betulnya juga apa yang diperkatakannya. Teguran di depan muka adalah lebih baik dari mengata di belakang saudara mara sendiri yang kemudian akan terpendam lama dan akhirnya meletop, meretak hubungan kekeluargaan berterusan.

Malah Chef Wan dalam satu gambar yang dimuatnaik juga turut menyatakan bahawa dia lebih senang berterus terang dalam menasihati ibu bapa yang tidak menegur anak yang membuat sepah di rumahnya ketika berkunjung di hari raya. (rtky/s)


Kisah Anis Al-Idrus Minta Taja Kek Tapi Ditolak

Perkara biasa sebenarnya bila selebriti mohon tajaan untuk hari perkahwinan mereka. Ada tajaan yang datang sendiri, ada tajaan yang kita kena mencari. Apa pun secara mudahnya, ia merupakan marketing dua hala yang memberikan faedah win win situation buat kedua belah pihak.

Namun berbeza dengan kes yang terjadi kepada pelakon wanita, Anis Al-Idrus. Ringkasnya, melalui satu screenshot dari dari pemegang akaun @bubbleqa di Twitter, dia mendakwa pembantu pelakon berkenaan telah memohon tajaan sekotak cupcake.

Namun @bubbleqa ini tidak mengenali Anis Al-Idrus dan enggan menaja sekotak cupcake tersebut. Dalam masa yang sama, tindakan dia berkongsikan perbualan tersebut juga menimbulkan rasa tidak puas hati pembantu pelakon wanita berkenaan.

Malah perbualan mereka terus dikongsikan lagi di laman Twitter. Apa pun, @bubbleqa punya jawapan sendiri di atas tindakannya itu.

Okay, ceritanya belum habis di sini. Setelah wanita berkenaan enggan menaja permintaan pembantu Anis Al-Idrus, seorang lelaki menyatakan rasa berminat untuk menaja cupcake untuk pasangan selebriti ini. Baguslah bukan sebab ada orang mahu taja?

Tapi melalui screenshot @NiniNell di Twitter, lain pula ceritanya apabila wanita yang enggan menaja tadi mempersoalkan pula keikhlasan lelaki berkenaan yang mahu menaja permintaan pembantu Anis Al Idrus.

Perkara tersebut dalam masa yang sama menimbulkan pelbagai reaksi di kalangan pengguna laman Twitter. Ada yang berpihak kepada wanita berkenaan dan ada juga yang berpihak kepada Anis Al Idrus.

Lebih menarik lagi, nampaknya makin ramai yang berminat untuk menaja hari bahagia pelakon wanita berkenaan sementara lelaki yang berminat untuk menaja cupcake untuk Anis juga turut mendapat perhatian daripada warga laman sosial yang lain.

Inilah realiti di zaman berlandaskan sosial media ini. Elok cara guna, dapat benda baik dan begitulah sebaliknya. Apa pun, semoga majlis Anis dan pasangan nanti akan berjalan dengan lancar. Sekian sahaja drama di akhir Ramadan ini untuk tatapan anda semua. (rtky/s)


Siti Nurhaliza Kongsi Kisah Sedih Sambut Aidilfitri

Setiap kali kedatangan Aidilfitri pastinya memberikan pengalaman berbeza buat setiap orang. Bagi Siti Nurhaliza, sambutan raya sejak kebelakangan ini mempunyai keistimewaan yang tersendiri.

“Alhamdulillah, paling berbeza sudah tentu pertambahan cucu dalam keluarga yang akan memeriahkan lagi sambutan Aidilfitri. Kehadiran mereka membuatkan sambutan raya kami sekeluarga lebih bermakna,” katanya kepada Kosmo! Online.

Sementara itu, Siti Nurhaliza juga turut berkongsikan pengalaman paling sedih di dalam kehidupannya menyambut Aidilfitri. Kesannya, perkara tersebut merubah aktiviti raya yang dilakukannya sebelum ini.

“Masih mekar dalam ingatan, raya tahun 2009 paling memilukan bukan sahaja untuk saya, tetapi seluruh keluarga. Ini kerana pada tahun itu arwah bapa, Tarudin Ismail meninggal dunia”

“Memang amat terasa kehilangannya dan rutin raya saya berubah secara drastik daripada bersalaman memohon ampun kepada menziarah pusara beliau pada pagi raya,” kongsinya lagi. (rtky/s)


Tiga Beradik Ini Terjumpa Surat Rahsia Dari Mak, Apa Yang Mak Kata Buat Mereka…

Kehebatan ibu kepada tiga beradik ini memasak sudah tidak dapat dinafikan lagi malah beberapa kali mengungguli pertandingan memasak ketika di usia muda.

Bermula dengan niat hanya mahu mengemas bilik ibu mereka menjelang Aidilfitri yang bakal tiba tidak lama lagi, mereka bagaimanapun terjumpa sesuatu yang sepatutnya menjadi rahsia di antara mereka dan ibu.

Lebih menarik lagi, setiap pucuk surat tersebut ditujukan setiap salah seorang kepada mereka. Kami kongsikan detik detik menarik dan menyentuh perasaan dalam video pendek ini.

Selain itu, melalui video ini, Celcom akan menyumbang kepada badan kebajikan tertentu bagi setiap tontonan. Untuk 1 juta tontonan video “Letters From Mak”, RM60,000 akan disumbangkan. Bagi 1.5 juta tontonan RM80,000 akan disumbangkan dan jika tontonan cecah kepada angka 2 juta tontonan, maka RM100,000 akan disumbangkan.

Ini salah-satu cara yang menarik untuk beramal dengan cara yang menghiburkan dan memberi manfaat kepada yang menonton. Layarilah www.MakKata.com.my untuk tonton video “Letters from Mak” ini dan share sebanyak mungkin untuk mencapai jumlah sumbangan yang tertinggi


Indah Ruhaila Umum Putus Tunang Sejak Tiga Bulan Lalu

Selepas terpalit dengan kontroversi bermain cinta dengan jurulatih peribadi ketika mengikat tali pertunangan, Indah Ruhaila menerusi Instagram mengumumkan telah putus tunang. Tali pertunangan yang terjalin selama empat tahun itu didakwa berakhir sejak tiga bulan lalu.

“Saya manusia tidak sempurna dan saya meletakkan diri saya paling bawah. Saya ingin memohon maaf atas segala khilaf kepada semua yang terjejas dengan isu ini terutama ahli keluarga kedua-dua belah pihak dan rakan-rakan”

“Saya juga memohon supaya diberi ruang dan privasi bagi diri saya dan keluarga sempena hari dan bulan baik ini,” jelasnya kepada Berita Harian Online mengenai berita pertunangannya yang putus.

Dalam masa yang sama, Indah enggan membicarakan lagi kisah pertunangannya kepada umum kerana menjaga hati banyak pihak dalam perkara ini. Dikhabarkan penyanyi itu juga menutup ruangan komen di akaun Instagram ketika posting pengumuman itu dinaikkan.

Terdahulu, ada dakwaan mengatakan pertunangan Indah telah putus kerana berpunca daripada dirinya yang bermain cinta dengan jurulatih peribadi yang dilantik untuk persiapan perkahwinannya. Bagaimanapun Indah menafikan mempunyai hubungan istimewa dengan jejaka itu. (rtky/w)


"Kami Ibu Bapa Ada Hak Mahu Beri Nama Anak Kami Apa Pun"

Sejak nama anak lelakinya, Syeriv Samheizy didedahkan, ramai pihak mempertikaikan nama yang diberikan pasangan, Shaheizy Sam dan Syatilla Melvin. Ada yang mempersoalkan maksud disebalik nama yang diberikan tetapi bagi Syatilla, beliau menganggap ianya sebagai gurauan dari peminat.

“Saya dan suami menganggap perbuatan mereka itu lucu. Kenapa mereka perlu bertelagah pendapat mengenai nama anak kami. Sebagai ibu bapa kandung, kami ada hak untuk menamakan anak kami dengan nama apa pun”

“Kami memang jarang membaca komen netizen di laman sosial terutama kepada yang memberikan komen negatif. Lebih baik saya fokus pada perkara lain yang lebih penting buat kami”

Menurut Syatilla, nama anaknya sebenarnya mempunyai maksud yang baik iaitu Syeriv Samheizy yang membawa maksud Yang Mulia. Cuma nama tersebut diubah suai sedikit ejaannya supaya nampak kelainan.

“Sebenarnya, nama Syeriv itu sama dengan ejaan Syerif tetapi kami mengubah sedikit ejaannya dengan menukar huruf F kepada V supaya ada kelainan,” katanya kepada Harian Metro mengenai nama anak sulungnya.

Kalau baca di ruangan komen pasangan ini, bermacam reaksi dapat dilihat apabila mendapat tahu nama itu. Selain menanyakan maksud nama, ada juga yang menyindir nama itu susah disebut oleh guru apabila bayi itu bersekolah. (rtky/w)


Sejauh Mana Kita Mampu ‘Wayang’ Jadi Bahagia?

Apakah yang anda impikan di dalam sebuah perkahwinan? Pastinya kebahagiaan adalah perkara pertama yang menjadi pertaruhan dalam sesebuah hubungan kerana segalanya mudah untuk runtuh jika tidak ada asas yang kukuh.

Selain itu, ada juga pasangan yang sanggup bermain ‘wayang’- atau berlakon bahagia di depan mata keramaian namun memendam rasa sebaliknya. Namun selama manakah wayang ini mampu bertahan?

Apa yang anda saksikan dalam video pendek ini nanti adalah realiti kehidupan pasangan yang mendirikan rumahtangga yang bahagia pada awalnya namun memilih jalan berpisah juga. Mungkin anda sendiri pernah atau sedang melalui perkara sebegini.

Orang kata, keadaan rumahtangga Nora dan Kamil umpama telur di hujung tanduk, memang tidak dapat diselamatkan lagi. Jom tonton sama sama pengakhiran kisah mereka macam mana. Lagu di hujung video macam menghiris perasaan sikit, jadi kalau boleh sediakan tisu ya.


"Bukan Mengelak, Tapi Cuti Dua Minggu"

Menyedari pihak mereka digasak dengan pertanyaan kehilangan Neelofa pada episod lalu, Ketua Saluran Melayu Astro, Raqim Ahmad menjelaskan bahawa Neelofa sememangnya mengambil cuti selama dua minggu untuk menguruskan persiapan ke umrah tidak lama lagi.

“Dari awal lagi mereka telah menyatakan hasrat untuk bercuti sepanjang tempoh tersebut kerana sudah merancang untuk menunaikan ibadah umrah”

“Oleh yang demikian, pihak produksi MeleTOP sudahpun membuat perancangan untuk mengundang Siti Nordiana dan Imam Muda Ashraf sebagai hos jemputan bagi menggantikan ketiadaan Nabil dan Neelofa,” katanya kepada m Star Online mengenai perkara itu.

Menurutnya, seperti tahun-tahun sebelum ini Neelofa akan berehat di bulan Ramadhan kerana ingin berangkat ke Mekah. Bagaimanapun bagi menjawab soalan mengapa Neelofa masih di sini, kerana beliau mempunyai masalah mahram menyebabkan hasratnya untuk menunaikan ibadah terpaksa ditunda.

Sebelum ini Neelofa dikecam hebat kerana tidak hadir dan tidak bersikap profesional ketika pasangan Fattah Amin dan Fazura hadir mempromosikan drama mereka. Ada yang menganggap Neelofa cuba melarikan diri kerana enggan bersemuka dengan Fattah selepas kisah silam cinta mereka.

Manakala pada malam itu hos MeleTOP telah digantikan dengan penyanyi Siti Nordiana, sementara Imam Muda Asyraf menggantikan Nabil Ahmad. Khabarnya ramai yang suka melihat gandingan ini menjadi pengacara, siap suruh gantikan Neelofa dan Nabil terus lagi. (rtky/w)


"Jangan Tanya Berapa Harga Nombor Plate RQ2174"

Hasil menjadi duta kepada kereta berjenama Haval H2, Rozita Che Wan telah dihadiahkan sebuah kereta sebagai tanda penghargaan. Turut berkongsi gambar kereta itu di Instagram, ramai yang tertanya-tanya harga nombor plate kereta yang dibuat khas seperti namanya, RQ2174.

“Kontrak bersama Haval diikat setahun bermula Oktober tahun lepas. Berkenaan nombor pendaftaran tu pula, saya hanya beritahu saya minat nombor plat RQ2174. Tidak sangka pula pihak Haval melakukan kejutan ini”

“Sebab itu jangan tanya pasal harga RQ2174 sebab mereka tak beritahu saya. Alhamdulillah, meriahlah raya saya tahun ini.Selain tajaan baju raya, saya juga dihadiahkan sebuah kereta baharu,” jelasnya kepada portal Astro Gempak.

Sementara itu Che Ta turut meluahkan rasa terujanya menyambut Aildilfitri pada tahun ini bersama dengan kereta baru. Rata-rata peminat turut tumpang gembira dengan perkongsian itu, selain mendoakan Che Ta sekeluarga.

Tahniah diucapkan kepada Che Ta yang sentiasa murah rezeki. Tahun ini bertambah meriahlah sambutan raya Che Ta sekeluarga dengan kereta baru. (rtky/w)


Raja Farah Alami Keguguran Menjelang Aidilfitri

Berita sedih menyelubungi keluarga Raja Farah menjelang Aidilfitri ini apabila pelakon wanita ini mengalami keguguran ketika sedang berniaga di sebuah karnival di Kuala Selangor. Ketika itu, kandungan berusia dua bulan.

“Emosi saya memang tidak stabil ketika berdepan ujian berkenaan. Kini saya berusaha mendapatkan semula semangat yang hilang. Maklum saja, inilah pengalaman pertama saya berdepan kesedihan sedemikian. Jika diikutkan, sejak awal kehamilan lagi saya mengalami pendarahan tanpa henti”

“Doktor turut memaklumkan, saya mungkin berdepan keguguran menerusi kehamilan kedua ini. Boleh dikatakan, saya juga seperti sudah bersedia sebenarnya. Cuma, tidak sangka pula saya mengalaminya ketika kita semua hendak menyambut Hari Raya,” kaatanya kepada BH Online.

Berikutan perkara berkenaa, dia terpaksa menutup gerai seterusnya mendapatkan rawatan di hospital bersama ibu bapanya. Walaupun keadaannya masih tidak tenteram ketika ini, Raja Farah dalam masa yang sama menyatakan bahawa kini keadaan dirinya kini bertambah baik. (rtky/s)


"Kenapa Saya Tak Boleh Beraya Dengan Bekas Mertua Pula"

Biarpun sentiasa wujud drama diantara mereka walaupun masing-masing sudah mempunyai kehidupan baru, namun ia tetap tidak menghalang Nora Danish untuk terus menyambut hari raya bersama bekas mertuanya.

“Menziarahi bekas mertua adalah perkara harus dibuat setiap tahun kerana saya sudah anggap mereka seperti keluarga sendiri. Rayqal pula memang rapat dengan mereka jadi tiada sebab kenapa saya tidak boleh melawat walaupun saya sudah berpisah dengan anak mereka”

“Kami akan berhari raya di rumah keluarga Nedim terlebih dahulu dan keluarga saya sebelum membawa Rayqal berjumpa dengan bapanya,” katanya kepada portal Malaysian Digest mengenai perancangan sambutan hari raya.

Sebelum ini, Nora dah Fasha Sandha yang juga bekas isteri kepada Jejai pernah berselisih faham di dalam satu acara dimana Fasha mendakwa Nora telah menghalaunya dari acara itu. Berhari juga Fasha memuat naik mengenai luahan perasaannya mengenai perkara itu.

Namun di pihak Nora, beliau memilih untuk berdiam diri dan kadang-kala suaminya, Nedim Nazri ada menyindir pelakon itu beberapa kali kerana tidak tahan isterinya difitnah. Disebabkan itulah, wujud pula drama diantara Fasha dan Nedim baru-baru ini. (rtky/w)


"Kenapa Neelofa Tiada Malam Ini"

Kalau masih ingat tempoh hari ketika Fattah Amin dan Fazura tidak dapat hadir ke program MeleTOP, teruk Neelofa dan Nabil Ahmad menyindir pasangan terbabit. Tapi pada Selasa lalu, ketika Fattzura hadir ke program itu, Neelofa pula nampaknya menghilangkan diri.

Begitulah persoalan orang ramai apabila program MeleTOP telah menampilkan Siti Nordiana dan Imam Muda, Asyraf sebagai pengacara pada malam itu. Umum mengetahui Nabil kini sedang berada di Mekah bagi menunaikan umrah bersama isteri tetapi kenapa pula Neelofa turut digantikan.

Rata-rata peminat terkilan dengan sikap Neelofa yang dilihat seperti tidak profesional kerana tidak hadir ke program itu disebabkan kehadiran Fattah dan Fazura. Ada juga yang mendakwa Neelofa sengaja tidak hadir kerana enggan bertentang mata dengan Fattah.

Minggu lalu, Neelofa sempat memberitahu dirinya akan mengambil cuti berkerja kerana ingin mengerjakan umrah. Tetapi kerana sikap tertanya-tanya terlalu tinggi, ada peminat mengintip akaun Instagram beliau dan khabarnya pengacara itu masih berada di dalam negara.

Bermacam lagilah komen-komen peminat dengan teori-teori mereka tersendiri sehinggakan Instagram MeleTOP dihujani lebih daripada 50,000 komen kerana tidak berpuas hati sikap Neelofa yang seperti kebudak-budakkan. Apapun Neelofa masih tidak memberikan komen mengenainya. (rtky/w)


Satu Tips Mudah Kekal Cantik Dalam Cuaca Panas, Kering

Pernah atau tidak anda berada dalam keadaan yang sangat panas dan kering sehingga sakit tekak dibuatnya. Lagi lagi di Malaysia yang cuacanya tidak menentu ketika ini, berada dalam keadaan panas walau untuk beberapa jam memang boleh mengeringkan kulit dan buat anda dahaga.

Itu di Malaysia, bayangkan pula apabila ikon fesyen Chiara Ferragni dibawa ke padang pasir Anza Borrego di selatan California yang mana keadaannya jauh lebih panas dan kering berbanding di Malaysia.

Chiara Ferragni mengikuti jelajah bersama National Geographic bersama SK-II untuk membuktikan keberkesanan produk terbaru mereka SK-II Facial Treatment Essence (FTE) menghadapi cabaran cuaca kering dan panas.

Dalam video di atas kita boleh lihat bagaimana model cantik itu berhadapan dengan suasana kering lagi panas selain mengalami pancaran UV secara terus ke kulit beliau. Namun dengan SK-II Facial Treatment Essence (FTE), Chiara Ferragni tidak alami sebarang masalah untuk berhadapan dengan kamera.

Ini adalah kerana SK-II Facial Treatment Essence (FTE) mengandungi 90% Pitera asli mampu melegakan kulit anda dari sinaran UV selain memerangkap kelembapan kulit anda apabila terdedah dengan cuaca kering dan panas.

Jadi untuk anda yang risau akan keadaan kulit apabila berhadapan dengan matahari dan cuaca ekstrim sebegini, amalkan SK-II Facial Treatment Essence (FTE) dalam regim kecantikan anda akan banyak membantu.


Mawa Rashid, Kekasih Bakal Kahwin?

Hubungan cinta antara Mawar Rashid dan kekasihnya, Raf Yaakob bukanlah sesuatu yang baru. Tetapi baru-baru ini Mawar ada memberikan ucapan sempena Hari Bapa kepada Raf. Dan komen yang dibalas Raf pula seolah memberi bayangan bahawa dirinya mahu menikahi wanita itu.

“Love you more manje. Terima kasih kepada semua yang mendoakan #MawaRaf Insha-Allah benda yang baik tak akan dilambatkan,” tulis Raf bagi membalas ucapan Hari Bapa yang diberikan Mawar terdahulu.

Rata-rata peminat yang menyedari komen tersebut tidak henti-henti meminta pasangan ini cepat mendirikan rumah tangga. Malah ada juga yang sudah memberi ucapan tahniah kepada pasangan ini kerana katanya tidak lama lagi sudah dapat merasa nasi minyak mereka berdua.

Sebelum ini juga hubungan cinta mereka berdua dilihat memang agak terbuka di laman sosial. Apapun jika benar apa yang dimaksudkan, semoga segalanya dipermudahkan. Tidak sabar rasanya kami ingin melihat Mawar naik pelamin! (rtky/w)


Raja Farah Redha Kandungan Keguguran

Akur dengan ketentuan Tuhan, Raja Farah terima dugaan yang diberikan apabila dirinya mengalami keguguran semalam. Kejadian itu disedari Farah selepas habis berbuka semalam dengan usia kandungan berusia dua bulan. Pada ketika ini juga Farah sudah tidak terlalu memikirkan mengenai Aildilfitri

“Emosi saya memang tidak stabil ketika berdepan ujian berkenaan. Kini saya berusaha mendapatkan semula semangat yang hilang. Maklum saja, inilah pengalaman pertama saya berdepan kesedihan sedemikian. Jika diikutkan, sejak awal kehamilan lagi saya mengalami pendarahan tanpa henti”

“Doktor turut memaklumkan, saya mungkin berdepan keguguran menerusi kehamilan kedua ini. Boleh dikatakan, saya juga seperti sudah bersedia sebenarnya. Cuma, tidak sangka pula saya mengalaminya pada ketika kita semua hendak menyambut sambutan Hari Raya tak lama lagi”

“Malam tadi, sejurus mendapat tahu keguguran, saya terpaksa menutup gerai jualan lebih awal. Selepas menghubungi doktor, beliau menyarankan saya ke hospital di Petaling Jaya untuk mendapatkan rawatan,” jelasnya kepada Berita Harian Online berhubung dengan perkara itu.

Mangakui dirinya masing belum tenang dengan kejadian yang berlaku namun Farah menerima suratan Ilahi mengalami keguguran beberapa hari sebelum sambutan Aildilfitri. Semoga Farah tabah dan kuat menghadapi dugaan ini. (rtky/w)


Fasha Sandha Terasa Dengan Suami Nora Danish?

Nampaknya drama menjelang Aidilfitri ini tidak akan berakhir begitu saja. Sebabnya semalam perasan juga suami Nora Danish iaitu Nedim Nazri ada muatnaik satu kenyataan di Instagram Stories berkaitan dengan seorang individu dan turut berkaitan dengan anak.

Namun Nedim tidak menyatakan siapa gerangan orang yang ditujukan tersebut. Hendak dijadikan cerita, anak perempuan Fasha Sandha juga baru saja terluka sikit di bahagian berdekatan dengan mata setelah dijaga oleh bekas suaminya.

Oleh kerana itu, Fasha turut memuatnaik kenyataan balas di Instagram Stories (senang sekarang, boleh main balas balas kenyataan di Instagram Stories saja) yang turut menjelaskan situasi sebenar.

Masalahnya, sejak dari awal lagi, Nedim tidak menujukan perkara tersebut kepada Fasha. Memuatnaik kembali kenyataannya sebelum ini, Nedim siap highlight perkataan him dan his selain satu video yang menyatakan perkara tersebut bermaksud anak lelaki dan bukannya anak perempuan.

Entah bilalah agaknya gaduh gaduh manja di antara dua selebriti ini akan berakhir. Namun jauh di sudut hati, kami percaya satu hari nanti, tidak mustahil mereka mampu untuk berbaik semula. Sekian. (rtky/s)


Zarina Anjoulie & Bekas Suami Perang Besar Di Instagram

Tatkala Aidilfitri menjelang tiba, nampaknya berlaku sedikit perselisihan faham di antara Zarina Anjoulie dan juga suaminya. Menurut kenyataan bekas suaminya, dia bertindak demikian kerana Zarina berkongsikan kepada orang ramai tentang perbualan mereka.

Selain turut mendakwa Zarina memburukkan keluarganya, bekas suami Zarina juga dilihat turut membuka kisah lama tentang pelakon wanita berkenaan.

Bekas suaminya itu dalam masa yang sama menceritakan perangai sebenar Zarina melalui Instagram Stories yang dikatakan turut memburukkan nama keluarganya. Bagaimanapun perkara berkenaan dihadapi dengan tenang oleh pelakon wanita tersebut.

Sementara itu, Zarina dalam muatnaik gambar terbaru di laman Instagram menyatakan bahawa apa yang dilakukannya kini adalah bersumberkan wang yang halal, berbeza dengan apa yang dilakukan oleh bekas suaminya itu. Malah dia turut menyarankan agar bekas suaminya itu menjadi stokis di Brunei untuk produk yang diusahakannya kini.

Semoga persengketaan sebegini dapat diakhiri dengan baik dan lebih baik rasanya jika kedua dua pihak sendiri simpan mesej yang dibualkan. Bertindaklah sebagai seorang dewasa kerana saling tuduh menuduh tidak akan membawa apa apa kebaikan melainkan lebih banyak aib yang akan terbuka. (rtky/s)


Fasha Sandha Dakwa Jejai Tidak Tahu Jaga Anak

Siapa yang mengikuti perkembangan Fasha Sandha di Intagram pasti perasan posting yang dimuat naiknya mengenai luka kecil di pipi anak perempuannya, Jemyma. Dalam posting itu, Fasha berasa kecewa dan mempersoalkan cara penjagaan anaknya ketika bersama bekas suaminya, jejai

“Ini adalah kesan cakar dan sedikit lebam. Ya, to some people maybe ia kelihatan kecil, but to me, ini satu perkara yang sangat mengguriskan hati saya. Untuk melepaskan anak, bukan satu perkara yang mudah. Hanya ibu yang benar-benar ibu yang akan memahami perasaan ini”

“Saya paksa diri demi kebaikan anak-anak , bila balik ada lebam luka begini, apa patut saya rasa sebagai seorang ibu? Yes accidents happen, but sebagai ibu saya berhak untuk tahu kenapa jadi begini pada anak perempuan saya yang tak pernah luka seumur hidup”

“Apa perasaan seorang ibu, tiga hari tak jumpa anak, bila anak balik rumah ada luka kat muka. Dah la nak raya ni. Ibu jaga Jemyma 2 tahun 7 bulan satu luka atau parut pun tak penah kena. Macam mana dada jaga anak,” tulisnya di akaun Facebook mengenai perkara tersebut.

Seperti biasa, menerusi posting itu Fasha menerima pelbagai reaksi dari peminat. Ada yang memahami luahan isi hatinya itu sebagai ibu. Manakala ada juga yang medakwa Fasha suka mencari perhatian dan sengaja menimbulkan isu diantara bekas suami dan ibu mertuanya. (rtky/w)


Aliff Syukri Beri RM5,000 Siapa Dapat Tangkap Bibik Pencuri

Sebelum ini Datuk Aliff Syukri ada berkongsi tragedi malang orang gajinya mencuri Live di Facebook. Tetapi kerana tidak sampai hati, Aliff tidak melaporkan kejadian itu kepada polis. Siapa sangka peluang yang diberikan tidak digunakan malah orang gajinya melarikan diri pula.

“Tetapi bila mereka bertiga dan seorang lelaki, suami salah seorang daripada mereka turut berkerjasama mencuri wang, jam dan cincin saya bernilai RM100k, saya tidak lagi percaya pada bibik yang gaya bak malaikat”

“Saya tekad melaporkan perkara ini pada polis walapun saya tidak sampai hati. Saya menyeru polis menangkap dan membenteras mereka yang sedang berlegar-legar di sini supaya tidak ada lagi orang yang terkena nasib seperti saya. Telefon saya yang lama juga hilang,” tulisnya di akaun Facebook.

Menerusi akaun Facebook juga, Aliff turut menawarkan ganjaran sebanyak RM5,000 kepada sesiapa sahaja yang menyalurkan maklumat mengenai empat orang gajinya supaya dapat ditangkap. Jadi tunggu apa lagi, mana tau mungkin rezeki anda, sambil menolong boleh dapat ganjaran sekali.

Terdahulu Aliff ada berkongsi kejadian mencuri di rumahnya menerusi Facebook, teruk juga orang gajinya dimarahi Aliff. Bagaimanapun video itu menerima pelbagai kecaman kerana merasakan tidak wajar jutawan kosmetik itu memalukan orang gajinya sebegitu. (rtky/w)


Amyra Rosli, Amar Baharin Tak Kisah Jantina Anak Sulung

Belum sempat melakukan imbasan jantina anak, Amyra Rosli tidak terlalu kisah mengenai jantina anak sulung mereka yang bakal lahir nanti. Katanya apa yang penting bayi yang dilahirkan sihat dan cukup sifat.

“Saya dan Amar tidak kisah jantina anak, begitu juga keluarga. Asalkan bayi yang dilahirkan nanti membesar dengan sihat, itu sudah membuatkan kami bersyukur. Lelaki atau perempuan bagi kami bukan persoalan besar,” katanya kepada Berita Harian Online dalam ruangan BiPop.

Manakala apabila ditanyakan mengenai persiapan menyambut bayi, Amyra bersyukur kerana dilimpahkan rezeki hadiah yang diberikan peminat untuk bayinya. Malah kerana terlalu banyak hadiah yang diberikan, Amyra tidak perlu membeli keperluan bayi terlalu banyak.

Pasti ramai yang tidak sabar ingin melihat wajah bayi sulung pasangan ini, maklumlah sama cantik sama padan dua-dua. Apapun semoga Amyra diberikan kesihatan yang baik sepanjang hamil ini. (rtky/w)


"Tidak Mungkin Saya Dan Zizan Razak Akan Bercinta"

Kalau diikutkan gosip percintaan diantara Mira Filzah dan Zizan Razak telah lama berlarutan apabila masing-msing sering memuat naik gambar mesra bersama. Enggan memberi harapan palsu kepada peminat yang mendoakan, Mira tegas memberitahu cintanya bukanlah kepada Zizan.

“Maaf, cinta saya pada waktu ini bukan pada Zizan, bukan juga pada lelaki lain. Tak mungkin saya bercinta pada waktu ini kerana saya lebih selesa solo. Lagipun, saya tidak mempunyai waktu yang banyak untuk bercinta”

“Masa saya banyak dihabiskan dengan bekerja semata-mata. Selebihnya bersama keluarga tersayang,” jelasnya kepada Utusan Mingguan mengenai gosip percintaan antaranya dengan Zizan yang hangat diperkatakan.

Menurutnya lagi, jika ada pun pihak yang menginginkan dirinya bercinta dengan jejaka itu, mustahil ianya akan berlaku kerana Mira lebih selesa berkawan sahaja. Terdahulu, heboh hubungan pasangan ini diperkatakan, rata-rata peminat juga sangat suka melihat mereka bersama.

Jadi selepas ini bolehlah berhenti satukan mereka kerana sudah terang lagi jelas Mira tidak mempunyai perasaan cinta terhadap Zizan. Tetapi jodoh dan pertemuan di tangan Tuhan, doa yang baik-baik sahaja untuk mereka. (rtky/w)


"Dalam Islam Pun Tak Galakkan Pertunangan Diwarkan"

Kalau masih ingat, pernah suatu ketika gambar pertunangan Remy Ishak dengan seorang wanita tersebar di media sosial. Difahamkan majlis itu dilangsungkan secara tertutup dan dihadiri ahli keluarga sahaja. Bagi Remy, beliau akui bersikap konservatif dalam hal itu dan punya alasan tersendiri.

“Saya mengakui agak bersikap konservatif dalam hal ini. Lagipun Islam sendiri tifak menggalakkan umatnya untuk menguar-uarkan mengenai pertunangan. Hanya keluarga terdekat yang saya maklumkan ketika itu. Majlis pertunangan juga adalah peringkat seterusnya selepas berkawan”

“Kita sendiri tidak tahu ujian yang mungkin melanda sepanjang tempoh pertunangan. Namun sekiranya sudah ada tarikhnya nanti, saya tidak keberatan untuk berkongsi mengenai perkahwinan kami,” jelasnya kepada Berita Harian Plus mengenai perkenalannya selama tiga tahun.

Bagaimanapun Remy memberitahu, setakat ini kedua belah keluarga masih belum menetapkan tarikh perkahwinan mereka. Terdahulu Remy didakwa telah bertunang dengan seorang gadis Pahang bernama, Roszaliza Yusof. Majlis itu telah diadakan secara kecilan di kediaman tunangnya, Pahang. (rtky/w)